text:
Hjálp:Innihald
Wikipedia er ókeypis alfrøði, sum verður skrivað av nógvum fólki saman um heimin allan. Greinarnar niðanfyri innihalda leiðbeining og upplýsingar um lesing, skriving og luttøku í Wikipediasamfelagnum.
Vilt tú hava hjálp, sum eisini kann brúkast til systurverkætlanir okkara, sí so Wikipedia brúkaravegleiðingina (á enskum). Eftir 2. desember 2013 ber til at nýta VisualEditor at rætta við á tí føroysku Wikipediuni. Sí vegleiðingina til hvussu ein rættar við VisualEditor (á føroyskum).
Innihaldsyvirlit
Hvussu geri eg tað?[rætta | rætta wikitekst]
Sí eisini: Wikipedia-Hvussu, um tú vilt síggja eitt fullfíggjað yvirlit.
Soleiðis brúkar tú Wikipedia[rætta | rætta wikitekst]
- Soleiðis kannar tú Wikipedia
- Soleiðis tekur tú Wikipedia-innihald niður
- Soleiðis leitar tú eftir eini grein
- Soleiðis brúkar tú kjaksíðurnar
- Soleiðis brúkar tú síðuna, Seinastu hendingar
- Soleiðis brúkar tú Related Changes page???
- Soleiðis brúkar tú knøttin, Far til
- Soleiðis ritar tú inn
- Soleiðis gert tú innstillingar (Meta-Wikimedia version)
- Soleiðis fært tú samband við okkum
- Soleiðis granskar tú við Wikipedia
Soleiðis broytir tú Wikipediasíðu[rætta | rætta wikitekst]
- Vegleiðing
- Brúkaravegleiðing til VisualEditor (á føroyskum). VisualEditor er ein nýggjur einfaldari máti at frætta Wikipedia, hann verður tikin í nýtslu á føroysku Wikipediu fyrst í desember 2013.
- Soleiðis ritstjórnar tú eina síðu, umfatar markasmálutir. Tú kanst spæla við broytisíðum í sandkassanum.
- Soleiðis byrjar tú eina nýggja síðu
- Soleiðis brúkar tú flokkar
- Soleiðis brúkar tú myndir (og myndapolitikkin)
- Soleiðis brúkar tú ávísingarsíður
- Soleiðis brúkar tú talvur
- Soleiðis brúkar tú formar (og teir tøku formarnar)
- Soleiðis leggur tú fílur upp til Wikipedia
- Soleiðis leggur tú kókiplátutekst afturat
- Soleiðis gert tú siður til evni við fleiri, ymiskum merkingum
- Soleiðis nýnevnir (flytur) tú eina síðu
- Soleiðis strikar tú síður/myndir/flokkar
- Soleiðis slóðar tú til Wikipedia-greinar á øðrum málum
- Soleiðis slóðar tú til systurverkætlanir
- Soleiðis fert tú aftur til eina eldru útgávu av einari síðu
- Soleiðis broytir tú eina grein, sum er so long, at tú ikki fært ritjórnað
- Soleiðis broytir tú við útvortis telduforriti
- Soleiðis gert tú støddfrøðiligar formlar við TeX
- Soleiðis gert tú tekning til síður
- Soleiðis verjur tú/verjur tú ikki síður (bert administratorar)
Kunning og keldur til íkastarar[rætta | rætta wikitekst]
- Ofta settir spurningar
- Politikkur og stevnumið fyri íkastarar
- Orðalisti yvir vanlig Wikipedia-orð
- Stíl- og hvussugerieg-skrá
- Hvussu skrivi eg eina frálíka grein
- Almennar økisnavnakeldur
- Stílvegleiðing
- At stuðla við greinum uttan fyri títt egna móðurmál
- WikiProjects, skrivi- og stílrættingarlinjur til ávísar yrkisgreinir.
- Evnisskrá, eitt savn av slóðum til síður, sum eru hentar, tá tú skalt gera ting á Wikipedia.
Fá samband[rætta | rætta wikitekst]
- Set teg í samband við okkum
- Meginklagur um ymiskt (t.e. ein trupulleiki, ið tekur seg upp á meira enn einari síðu), sum kundi verið umvælt ella umbøtt, men sum tú vil hava hjálp til. Undirhúsið er eisini gott til nýggjar brúkarar við spurningum um Wikipedia ella um tað at ritstjórna Wikipedia. Undirhúsið er eisini ein kjaksíða, har tú kanst spyrja spurningar, sum tú ikki finnur svarið á her ella í OSS (Ofta Settum Spurningum).
- Afturmeldingar um feilir og fyrispurningar um funksjónir
- Wikipedianarar (Wikipedia-brúkarar)
- Meta Wikipedia, eitt síða, sum virkar við síðuna av meginverkætlanini hjá Wikipedia. Her kanst tú kunngera ritroyndir og kjak um evnir, ið knýta seg til Wikipedia.
- Møguleikasíðan, til tá Wikipedia-meginambætarin er óvirkin.


c: text/html

text:
Tey flestu søkja inná miðnám, men hvat við teimum sum ikki sleppa inn?
Fyri at koma inná gymnasialt miðnám, sum er hug-, náttúru-, búðskapar- og fyrireikingarbreyt, krevur tað eitt ávíst miðaltal í fólkaskúlapróvnum. Um tú ikki hevur tað, so merkir tað, at tú ikki sleppur inn.
Harafturímóti, skalt tú 'bara' standa fólkaskúlan fyri at hava ein møguleika at sleppa inná vinnurættað miðnám. Ynskir tú at sleppa inn á gymnasialt miðnám, so bjóðar Glasir tær eitt tilboð sum kallast MF (miðnám fyrireiking), sum er eitt ár, har tú fyrireikar teg til miðnám, og gevur tær møguleikan at betra tíni próvtøl. Um tað bert er ein lærugrein, ið skal betrast, so er kvøldskúlin eisini ein møguleiki.
Skúlin er ikki alt
Miss ikki mótið, um tú ikki sleppur inná miðnám í ár. Tað eru nógv ið missa mótið, og peika á seg sjálvan, og hugsa, "hvat feilar mær!". Tað sigur 19 ára gamli Jónas Andorsson, sum heldur at miðnám ikki er alt. Tað er eingin orsøk at skunda sær at fara á miðnám, tí hini fara.
Hoyr Jónas greiða frá, hvussu fólkaskúlin leggur trýst á ein.

robotstxt: allowed

filter: keep


text:
Grønlandsgulllaksur (blálaksaættin)
Nansenia groenlandica (Reinhardt, 1840)
Stødd: Grønlandsgulllaksur verður upp í 25 cm langur.
Dýpi: Tað er óvist, hvørjum dýpum hann er á, men helst úr 200 m niður á 1200 m.
Litur: Óvist, men helst er hann silvurblankur. Trolveiddur eru roðsla og litir avfarin, og fiskurin er grásvartur. Óbúnir fiskar hava umleið 6 tvørstrípur um stertin.
Lýsing: Grønlandsgulllaksur er langur og mjáur fiskur. Hann hevur eina lítla ryggfjøður, sum situr frammanvert miðjuna, eina lítla fitifjøður, sum situr oman fyri og aftan fyri ta lítlu gotfjøðurina. Hann hevur smáar búkfjaðrar beint undir ryggfjøðurini, smáar og smalar uggafjaðrar. Hann hevur beina striku mitt eftir síðunum. Hann hevur lítið høvd, lítlan kjaft og stutta gron. Eygnatvørmátið er meira enn tvær ferðir størri enn gronin.
Eyðkenni: Hann hevur klantrasligt vakstrarlag, stuttar fjaðrar og fitifjøður. Stór eygu, stutta gron. Búkfjaðrarnar eru undir aftara parti av ryggfjøðurini.
Týdningur: Grønlandsgulllaksur hevur ikki vinnuligan týdning.
da: Sølvsmelt, en: Greenland argentine – Largeeyed argentine, fr: Serpe du Groenland, ís: Grænlandsnaggur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Glitfiskar Argentiniformes
Hesin hópurin hevur 6 ættir, 57 slektir og 202 sløg.
Av teimum eru við Føroyar 4 ættir, ið hava 9 slektir og 12 sløg:
Fiskasløgini í hesum hópinum eru tey flestu smá, onkur stór inn ímillum, summi nakað bulmikil og onnur long og kløn. Flestu hava stutta gron og lítlan kjaft. Nøkur hava fitifjøður, onnur ikki.
Litirnir á glitfiskunum eru mest blankir, silvurlittir, gulllittir, brúnir ella svartir. Nakrir hava ljósgøgn. Ein ávísur súrligur luktur gongur at flestum teirra.
Nakrir eru lutvíst í feskum vatni, annars um øll høv.


text:
Werner Holzwarth er føddur í Winnenden við Stuttgart í 1947 og er professari í visuellum samskifti á Bauhaus universitetinum í Weimar síðan 1995.
Hann hevur havt ymsi størv, m.a. hevur hann starvast sum journalistur í Suðuramerika fyri týsku bløðini Stern, Spiegel og Die Zeit.
Hann gav bókina um moldvørpuna út í 1989, og í 1999 varð hon gjørd til eitt sangspæl. Fyri hetta fekk hann Medienpreis der deutschen Musikschulen.
Útgávur:
2008 Um moldvørpuna, sum vildi vita, hvør hevði kukkað í høvdið á sær.
Umrøða:
Anna V. Ellingsgaard: Moldvørpa við missión. Sosialurin/Bókablaðið 240/12. desember 2008
Heimasíða:
www.vomkleinenmaulwurf.de
http://die-schoensten-kinderbuecher.blogspot.com/
Werner Holzwarth
Um lítlu moldvørpuna, sum vildi vita, hvør hevði kukkað í høvdið á sær
Ein dagin vaknar ein moldvørpa við einu...


text:
Orð: Jákup Marnar Anthoniussen
Lag: Ken Hensley
Hesir brimbardu klettar, í Atlantshavi liggja
veitst tú, hvat hetta merkir, og hvat hetta inniber
eitt samfelag við megi, og lívsterkari gleði
høgt tú tað metir og sjálvan lágt setir.
Hvør fjøra, hvør alda, hvørt berg og hvørt fjallið
ja, lítið skuldi til at frøa hesar óvitar
teir leiktu úti í bønum, uttan longsul, uttan tankar
eitt dreingjahjarta slær, tú teirra faðir var.
Aaaaaaaaa, aaaaaaaaa.
Nú tutlar áin mikla, spreiðir út sínar tónar
um fullskýmd tún vit leiddust, okkar fyrsta loyndarfund.
Gjøgnum vínreyðar varrar og blánandi eygu
føldi eg tann hita, ei í orðum greiðast kann.
Aaaaaaaaa, aaaaaaaaa.
Nú rísir sólin í eystri, ein nýggjur dagur føðist
hvør mannasál, hvør unglingi, oman fjøru skundar sær
ja nú skal føðin vinnast, so møðin ikki linnast,
ja soleiðis er lívið her í Atlantshavinum.
Aaaaaaaaa, aaaaaaaaa.Goym tekstin


text:
Í miðlunum hava fleiri søgur verið, sum lýsa persónar og teirra fatan av at vaksa upp í einum samfelag, har tey ikki hava kent seg at hava heimarætt, tí teirra kynsliga sannføring ikki hevur verið mett sum vanlig.
Í forsíðugrein 6. mai í 2016 tosar Sosialurin við unga gentu, sum er trúgvandi og samkynd.
Les greinina
Í somu útgávu av Sosialinum er drúgv lýsing av manni úr Hoyvík, sum býr saman við amerikanska manninum í California. Saman hava teir ein son.
Les greinina
Í dagdvøljugrein í Dimalætting 6. mai í 2016 verður orðið at spretta brúkt: 15 kend fólk sum spruttu.
Les greinina
Í Dimmalætting 6. mai í 2016 sigur Eiler Fagraklett frá um at vera samkyndur, og at hava staðið á odda fyri LGBT í Føroyum.
Les greinina
Í Útvarpssendingini Tað vóru eingi líka sum eg sigur ein samkyndur maður frá um egna tilveru, nú hann er farin at lesa gudfrøði.
Lurta eftir sendingini
Í ungdómssendingini Røddin er ein maður, sum í 2013 skrivar, at hjúnabandið er eitt persónligt mál. Hann, ið skrivar, vil hava somu karmar fyri øll. Undir greinini ber til at viðmerkja.
Lurta eftir sendingini
Í útvarpssendingini Summarmorgun í 2014 verður prátað við tveir ungar menn, sum eru sjúkrarøktarfrøðinæmingar. Arbeiðsøkið er kvinnufak burturav, og fólk halda, at teir eru samkyndir.
Lurta eftir sendingini
Amerikanski sendimaðurin í Keypmannahavn hevur vitjað í Føroyum. Hann er kendur fyri at hava savnað flest pengar nakrantíð til eitt amerikanskt forsetaval, og so er hann nýliga giftur.
Hygg eftir sendingini
Uppgávur:
1. Sig frá, hvat samband frásøgupersónurin í forsíðugreinini í Sosialinum 6. mai í 2016 hevur við trúarlív, og hvat hon hevur lært í sunnudagsskúla.
2. Hví heldur sami frásøgupersónurin, at sterk fólk sum Sonja og Eiler eiga lívið í henni? Hvørji eru tey?
3. Í drúgvari samrøðu í Sosialinum 6. mai í 2016 verður ein hoyvíkingur lýstur. Hví kendi hann seg noyddan at flyta av landinum sum 21 ára gamal? Hvar býr hann nú?
4. Hvat sigur hoyvíkingurin um at ala upp børn í samkyndum parlagi?
5. Hvat merkir yvirskriftin í Dimmalætting 6. mai í 2016: 15 kend fólk sum spruttu?
6. Hvussu gamal var Eiler, sambært Dimmalætting 6. mai í 2016, tá hann fortaldi mammuni at hann var samkyndur?
7. Í somu grein verður greitt frá um gamla Friðarbogan og nýggju rørsluna LGBT Føroyar. Hvørja strategi valdi nýggja rørslan at náa sínum máli? Hvør var munurin? Hvat heldur tú um hesa ætlanina?
8. Í útvarpssendingini frá 2016 Tað vóru eingi líka sum eg verður uppvøkstur og átrúnaður viðgjørdur. Lýs gerandisdagin hjá frásøgupersóninum í dag?
9. Hvat er grundsjónarmiðið hjá frásøgupersóninum, sum skrivar til Røddina í 2013? Hvat heldur tú um møguleikan at svara og kjakast á netinum?
10. Hvat gera teir báðir ungu menninir til gerandis í útvarpssendingini Summarmorgun í 2014? Hvussu verða teir fataðir, tá umræður kynsliga sannføring?
11. Í seinasta dømi, sum er sjónvarpssending frá 2013, møta vit amerikanska sendiharranum í Keypmannahavn. Hvør er hansara kynsliga sannføring? Fata vit ein sendimann annarleiðis, um vit vita at hann er samkyndur ella ei?


text: Tað var, sum vaknaði eg umborð á San Salvatore, trælaskipinum hjá Hans Kirk, í morgun. Av dekkinum hoyrdust tey syngja Lít allar tínar leiðir, men tað var við fylgispælinum hjá Paul Simon í American Tune. Tí tey sungu um pílagrímarnar, sum í 1620 fóru yvir um hav, og komu til Nýggja heimin við skipinum Mayflower, tá Evropa gjørdist ov trongt. Tey komu úr Leiden og Rembrandt vildi ikki við. Men tey lendu í øllum góðum við Plymouth Rock, sunnan fyri Boston, har elsta marathonrenning enn verður hildin. Eisini í gjár. Gamaní trongdu niðursetufólkini upprunafólkið burtur, indiánarnar, men tey medvirkaðu í at gróðurseta tað frælsið, sum í hvussu er hvíta Amerika byggir á í dag, ikki minst við Thanksgiving Day, sum Abraham Lincoln (1809-1865) gjørdi til siðvenju. Men bíða nú, svarti Malcolm X (1925-1965) sigur, at tey hvítu lendu yvirhøvur ikki við Plymouth Rock, men at kletturin, Plymouth Rock, hann lendi beint á teim svørtu. Kaboom. Symbolskt hava indiánarar tvær ferðir grivið Plymouth Rock, sum var tað ein jarðarferð. Og í gjár var Tax day í Amerika og øll skuldu svara hvørjum sítt. Samstundis eru tjúgu ár síðani hópdrápini í Waco, Texas, og í hesum døgum fyri átjan árum síðani sprongdi Timothy McVeigh (1968-2001) ein heilan bygning í Oklahoma. Kanska letur ljósa árstíðin upp fyri ótamdum vilja at gera ilt, tí frælsi er so ringt at umsita? Enn veit eingin. Havi sjálvur verið í friðsæla og klassiska býnum Boston. Kanska skal eg gera tað aftur í ár. Cape Cod, Plymouth Rock, Boston og so inn í landið. So, meðan vit hyggja inn í okkum sjálvi og spyrja, hvør brast bumbuna í Boston, vil eg biðja tykkum, ið lesa, klikkja á hesa slóð, har Paul Simon flytir okkum burt í annan heim, yvir um hav. Smooth sailing!


text:
Mynd: Shutterstock
2018-04-26 13:03
Georg L. Petersen
Eftir at hava verið fak á universitetinum í Keypmannahavn síðan einaferð í 30-unum, er føroyskt strikað á Københavns Universitet, tí tað ikki hevur nóg nógv lesandi. Harvið hvørvur einasti møguleiki at lesa føroyskt á hægri støði í Danmark, sum annars hevur havt stóran áhuga millum onnur enn bara danir
– Hetta er ein løgin avgerð at taka, men eg haldi talan meira vera um líkasælu mótvegis bæði føroyskum og íslendskum, og ikki nakran beinleiðis illvilja, sigur Jógvan Isaksen, sum hevur undirvíst í føroyskum við Københavns Universitet síðan 1986.
Tað var 17. apríl í ár, at Jógvan Isaksen fekk teldupost frá leiðsluni á Institut for Nordiske Studier og Sprogvidenskab (NorS), sum føroysk er ein partur av, men hvørs høvuðsvirksemi er danskt mál.
”I forbindelse med den besparelsesplan som desværre stadig er aktuel og nødvendig på vores fakultet, er det besluttet at ikke samlæste tilvalg skal have minimum 30 tilmeldte deltagere før de udbydes. Flere har uden held forsøgt at få lempet denne beslutning, men da det nu er blevet klart at reglen gælder allerede for det kommende semester, har vi besluttet at tilvalget i Færøsk ikke udbydes. Dette meddeler vi nu for ikke at skuffe nogle studerende som får meldt sig til et udbudt fag, som vi på grund af dette krav om minimum 30 deltagere ikke kan oprette”, stóð at lesa í teldupostinum frá leiðsluni á instituttinum.
Tíggju til tjúgu lesandi
Jógvan Isaksen sigur, at hann stúrdi fyri, at avgerðin fór at koma fyrr ella seinni. Fyri nakað síðan var bygnaðurin broyttur, og føroysk kom undir NorS, sum serliga leggur seg eftir tí danska. Sambært Jógvan Isaksen hava tey norðurlendsku málini ikki høga raðfesting, og tað er tískil ikki bara føroysk, sum má lúta.
Jógvan Isaksen, sum undirvísir í bókmentum við Københavns Universitet, men eisini hevur undirvíst í føroyskum, sum nú er strikað (Savnsmynd: Marita á Rógvi)
– Íslendskt fer sama veg, og tað margháttliga er, at tað eru júst hundrað ár síðan Ísland gjørdist sjálvstøðugt land, sigur Jógvan Isaksen.
Kravið um 30 lesandi hevur higartil ikki ávirkað føroyskt, sum ongantíð hevur klárað at havt so nógv lesandi samstundis, eins og hini norðurlendsku málini heldur ikki hava klárað tað. Men áhugin hevur avgjørt verið til staðar, og á hvørjum ári hava millum tíggju og tjúgu lesandi valt føroyskt sum tilvalsfak.
– Tað eru ikki bara danir sum hava valt føroyskt, tað er faktiskt tey fægstu. Vit hava serbar, fraklendingar, japanarar og mong onnur. Millum annað byrjaði italienarin Gianfranco Contri at lesa føroyskt hjá okkum, og hann gjørdi seinni eina orðabók, sigur Jógvan Isaksen.
Tískil er føroyskt ikki bara nakað, sum danir fáa gleði av, men eisini onnur lesandi við universitetið í Keypmannahavn, sum er tað einasta í Danmark, sum higartil hevur bjóðað undirvísing í føroyskum.
Seks tímar um vikuna
Føroyskt er ikki nakað lítið fak, og krevur seks tímar lestur hvørja viku, og fakið telur 15 ECTS, sum er tyngdin á fakinum.
Undirvísingin er heldur ikki nakað nýtt fyribrigdi, og varð sett á stovn í ringastu krepputíð í 30-unum.
– Eisini hetta er løgið, tí tá var tað mett týdningarmikið at bjóða føroyskt út, hóast Danmark var nógv fátækari tá enn í dag. Hetta byggir sum sagt á líkasælu og at føroyskt ikki passar so væl inn í umsitingarliga excel-arkið, sigur Jógvan Isaksen.
Hetta er ikki fyrstu ferð, at føroyskt er hótt. Í 2015 ljóðaði tað eisini, at fakið skuldi niðurleggjast, men eftir politiskt orðaskifti varð greitt, at politiskt ynski var um, at undirvísingin helt fram. Tá hendi einki, men nú er nokk einki at gera í fyrstu atløgu. Næmingar skulu í hesum døgum velja, hvørji fak tey ynskja sær at fáa undirvísing í eftir summarsteðgin – og tá er føroyskt ikki millum valmøguleikarnar.
Leiðslan á NorS, sum hevur boðað frá, at fakið ikki longur verður bjóðað út, skrivar í teldupostinum til Jógvan Isaksen, at møguliga kann fakið takast upp aftur, um Jógvan Isaksen heldur tað vera møguligt at savna fleiri lesandi. Nú er tað helst ov seint, men er tað nakað sum bendir á, at er tað til í næstu lestrarhálvu, so kundi tað verið møguligt.
Tað finnast onnur institut, sum loyva lægri upptøku – men ikki Institut for Nordiske Studier og Sprogvidenskab. Ein útbúgving nevnist eskimologi, sum í 2016 skuldi niðurleggjast vegna sparingar. Orsøkin var, at bara millum seks og tjúgu lesandi vóru. Har gjørdist trýstið tó ov stórt á universitetið, sum valdi at bjóða útbúgvingina út aftur við tólv lesandi í 2016. Munurin á eskimologi og føroyskum er, at talan kann vera um eina heila útbúgving á bachelor ella kandidatstøði, men kann eisini bjóðast út sum eitt fak – eins og føroyskt. Ein annar munur er, at eskimologi liggur á Institut for Tværkulturelle og Regionale Studier, meðan føroyskt og onnur norðurlendsk mál liggja á Institut for Nordiske Studier og Sprogvidenskab, og hóast talan er um sama universitet, so er kravið um 30 lesandi eftir øllum at døma bara galdandi fyri nøkur fak.
(Lesnaðurin heldur fram undir myndini)
Bertel Haarder, fyrrverandi danskur ráðharri við ábyrgd av millum annað norðurlendskum samstarvi, undirvísing og mentan
(Mynd: venstredk/Visualhunt)
Bertel Haarder ovfarin
Ein av teimum, sum í nøkrum umførum hevur stríðst fyri at varðveita føroysk á Københavns Universitet, er fyrrverandi danski ráðharrin, Bertel Haarder. Hann er ovfarin av, at føroyskt nú verður strikað
– Hetta eru keðilig tíðindi at fáa og tað kemur púra óvart á meg. Tað má kunna finnast ein loysn, so tað framvegis ber til at velja føroyskt sum fak á universitetinum, sigur Bertel Haarder.
Hann er fyrrverandi ráðharri fyri undirvísing – eitt ráðharraøki, sum hann samanlagt stóð á odda fyri í fimtan ár. Hann hevur eisini verið ein av ídnastu forsprákarunum fyri norðurlendskum samstarvi, og brennir tí fyri øllum, sum er norðurlendskt – frá 2007 til 2010 var hann eisini ráðharri við ábyrgd fyri norðurlendskum samstarvi.
Hann hevur fleiri ferðir víst á týdningin av norðurlendsku málunum. Í 2008 avgjørdi UNR (Ungdommens Nordiske Råd) at brúka enskt heldur enn norðurlendsk mál, so øll kundi luttaka á jøvnum føti. Tá hótti Bertel Haarder við at taka stuðulin aftur til UNR.
Eitt minsta krav
Og hann skilir heldur ikki avgerðina um at strika føroyskt á universitetinum í Keypmannahavn, sum er einasta staðið í Danmark, har tað ber til at lesa føroyskt á hægri støði.
– Tá allir føroyingar skulu læra danskt, meðan so at siga eingin danskari dugir føroyskt, so skuldi eitt minsta krav verið, at føroyskt varð varðveitt sum eitt tilvalsfak. Men eg skal undirstrika, at eg sigi hetta fyri mína egnu rokning, sigur Bertel Haarder.
Sjúrður Skaale spyr
ráðharran um
strikingina av
føroyskum
Fólkatingsmaðurin Sjúrður Skaale heldur, at kravið um 30 lesandi kann vera gjørt fyri at sleppa av við føroyskt sum fak á universitetinum í Keypmannahavn – og nú vil hann hava svar frá ráðharranum við unirvísingarmálum
– Hetta er nærum sergjørt til at raka føroyskt-undirvísingina. Tað er sjálvandi upp til leiðsluna á einum fríum universiteti at gera av, hvussu sparingar skulu setast í verk. Men eg haldi kortini, at stjórnin kann gera sína ávirkan galdandi her. Tað er onki til hindurs fyri, at stjórnin setir krav um, at føroyskt skal bjóðast á universitetinum. Tað snýr seg um politiskan vilja og um hvørt tað er ein veruligur áhugi at økja um kunnleikan til føroysk viðurskifti.
Hetta sigur Sjúrður Skaale, fókatingsmaður fyri Javnaðarflokkin á Fólkatingi, nú avgerð er tikin um at strika føroysk sum fak á universitetinum í Keypmannahavn.
Gloppið má minka
Og tað hevur eisini fingið hann at sett nakrar spurningar til ráðharran við undirvísingarmálum, Merete Riisager úr Liberal Alliance.
Hann spyr millum annað, um avgerðin er í tráð við ætlanirnar hjá stjórnini at økja um kunnleikan til Føroyar og føroysk viðurskifti, og um ráðharrin er til reiðar at finna neyðugu fíggingina til at undirvísingin í føroyskum kann halda fram.
– Frammanundan vita føroyingar nógv meira um donsk viðurskifti enn danir vita um føroysk. Endamálið má vera at minka um hetta gloppið við at styrkja kunnleikan hjá dønum. Tað gerst altso ikki við at skerja teirra møguleikar at leita sær vitan um okkara mál og samfelag, sigur Sjúrður Skaale.


text:
15. august 1987 flutti tá 23 ára gamlii runavíkingurin, Óli Poulsen til Danmarkar. Dreymur hansara var at liva av at framleiða og spæla tónleik, og dreymurin gjørdist veruleiki.
Seinastu tríati árini hevur Óli livað og virka í dreymastarvi sínum, men summarið er farið at halla, og undgómsins sorgloysið verður so við og við avloyst av lívsins álvarsemi, har ein millum annað brádliga varnast, at tað er ein sjálvur, ið stendur á fremstu rók í lívinum, tá foreldrini eru farin.
Hetta er ein sending um uppvøkstur, biltúrar í áttatiárunum, disiplin, um sjólátnar føroyingar, um lívsvitni, um Danmark og um Føroyar, um mál og mentan, um vinarløg, um at verða maður, um at vera menniskja, um lívsins meining og um at verða ljós og kærleiki har ein er, tá ein er har.
Tónleikurin, ið spældur varð í sendingini var tónleikur av útgávum, Óli Poulsen hevur framleitt og verði við til at skriva og spæla:
Vónir, Óli og Judy: Heystið
Frændur , 80´ini: Til tey stressaðu og Dupultsong
200, Viva La Republica: Musclemanblað
Blátt, Til allar vinir: Til allar vinir og Tú brennur so í mær


text:
Bústaður
Dagstovnurin Lítliskógur
Djóna í Geilgøta 51
FO-100 Tórshavn
Faroe Islands
Tel skrivstovan.: 30 22 80
Leiðari: Jana Egholm
Fartel: 22 54 04
T-post: janae@torshavn.fo
6 ára stovan: 78 70 67
Alvalund barnagarður: 78 70 65
Eikilund innara: 78 70 64
Eikilund uttara: 78 70 63
Vættralund innara: 78 70 62
Vættralund uttara: 78 70 61
3 smáar dunnuungar eg einaferð sá
3 smáar dunnuungar eg einaferð sá
tríggjar smáar dunnuungar eg einaferð sá
tjúkkir og smáir teir fóru út at gá
men tann minsti dunnuungin við fjøðuri á
argaði hinar við sínum gvagg gvagg gvagg
Oman í ánna fóru teir ein dag
rigga ragga rugga í so góðum lag
men tann minsti dunnuungin við fjøðuri á
argaði hinar við sínum gvagg gvagg gvagg
Niðri í ánni har svumu teir runt
sjippi sjappi sjuppi tí tað er so sunt
men tann minsti dunnuungin við fjøðuri á
argaði hinar við sínum gvagg gvagg gvagg


text:
Sport Club Corinthians Paulista
Corinthians er eitt Brasilsk fótbóltsfelag úr São Paulo. Felagið varð stovnað tann 1. september 1910. Í 2000 var Corinthians heimsins fyrsta fótbóltsfelag, sum vann FIFA heimsmeistaraheitið fyri fótbóltsfeløg. Kappingin varð hildin í Brasil tað árið. Tað besta felagið frá hvørjum kontinenti luttekur og kappast hvør móti øðrum.
Fyrrverandi leikarar[rætta | rætta wikitekst]
- Sócrates
- Dida
- Javier Mascherano
- Deco
- Rivaldo
- Carlos Tévez
- Roberto Carlos
- Ronaldo
- Marcos Senna
Útvortis ávísingar[rætta | rætta wikitekst]


text:
Skrivað hevur: Guðrið Patursson
Jósef Zachariassen, Eyð Berghamar Jacobsen, Lea Kampmann og Pauli Reinert Poulsen eru fjølbroyttir, ungir, føroyskir tónleikarar, sum á hvør sín hátt hava nomið sær tónleikaliga útbúgving, heilt frá Musicians Institute í Hollywood til Balettakademien í Göteborg. Fylgið við tráðnum Fjølbroyttar tónleikaútbúgvingar, har hesi ungu greiða Røddini nærri frá um útbúgvingar sínar.
Jósef Zachariassen
Jósef er 21 ára gamal og uppvaksin í Havn. Hann er búsitandi í Noregi, har hann í løtuni lesur á konservatorii.
Jósef kemur frá einari musikalskari familju, har tónleikur altíð hevur verið at hoyrt í húsinum. At vakna av tónum frá klaverinum ella fagottini hjá pápa sínum var ikki óvanligt.
Longu sum 5 ára gamal byrjaði Jósef at ganga til cello, men gavst aftan á nakrar mánaðar, tí tað ikki var nakað fyri hann. Síðani byrjaði hann at spæla klaver hjá Jóhannesi Andreasen sum 7 ára gamal.
Í nógv ár var klaverspælið bert ein rutina; hann vandi nakrar minuttir um dagin og møtti upp til undirvísing eina ferð um vikuna. Tá var áhugin innan klassiskan tónleik ikki serliga stórur, og Jósef valdi heldur at brúka tíðina uppá at spæla rock-tónleik við floksfelagunum.
- Tað var ikki fyrr enn eg var 14 ára gamal, at eg veruliga bleiv bitin av tónleikinum. Tá tók eg yrkisavgerðina, sum mítt lív enn í dag er bygt uppá.
Jósef byrjaði at brúka meira tíð uppá klaverspælið, og tónleikaslagið var sera fjølbroytt. Kristnan tónleik í Lívdini, rock, popp og jazz í skúlanum og klassiskan tónleik í musikkskúlanum, sum kundi vera alt frá Adele til Bach.
Sum 16 ára gamal fór Jósef til Danmarkar á tónleikaeftirskúla. Hann fegnaðist um at kunna umringa seg við fólkum, sum høvdu sama áhuga í tónleiki, sum hann sjálvur.
- Árið á eftirskúlanum var ótrúliga sunt! Tað fóðraði mínum innara tónleikara og gjørdi meg meira tilvitaðan um meg sjálvan.
Tá Jósef var 17 ára gamal, fór hann í holt við miðnámsútbúgvingar sínar. Hann gekk í Studentaskúlanum í Hoydølum (Glasir) og í Musikkskúla Miðnám samstundis. Hetta hóskaði seg væl, av tí at virksemið í Hoydølum var fyrrapartin, og virksemið í musikkskúlanum var seinnapartin. Sjálvur tók hann báðar útbúgvingarnar uppá 3 ár, sum hann, til tíðir, metti vera strævið, men tað er eisini møguligt at flætta tær saman uppá 4 ár ella hvør sær.
- Um ein hugsar at liva av tónleiki í framtíðini, ella at blíva ein betri tónleikari, so vil eg heilt sikkurt mæla til at søkja á musikkskúla miðnám. Jósef greiðir frá, at á musikkskúlamiðnámi fært tú undirvísing frá dugnaligastu tónleikarunum í Føroyum og góða erfaring. Lærararnir arbeiða hart fyri at gera teg kláran at lesa tónleik á hægri støði, og tað vísir seg, at eitt stórt fleirtal av teimum, sum hava gingið á musikkskúla miðnámi, entin hava lisið, ella lesa tónleik á hægri støði.
Í dag er Jósef lesandi á konservatoriinum í Stavanger. Hann lesur Bachelor í klassiskum klaverið, og ársstudium í jazz klaverið. Í einari slíkari tónleikaútbúgving fær ein undirvísing í sínum ljóðføri, teori, hoyrilæru, tónleikasøgu, og onnur fak. Jósef greiðir frá, at útbúgvingin er bygd soleiðis, at ein ikki hevur so nógvar tímar, so tað er møguligt at venja nógv, og spæla nógv saman við øðrum.
- Eg trívist sera væl her í Stavanger, og eri nøgdur við útbúgvingina, eg havi valt. Tá ið eg hugsi aftur til 14 ára gamla Jósef, so haldi eg, at yrkisavgerðin, sum eg tók, er besta avgerðin, eg nakrantíð havi tikið.


text:
Jólaskip og køld børn sum verma seg við kakao
Nógv foreldur fara hvørt ár við børnum sínum at taka ímóti jólamonnunum, tá ið teir koma í Vágsbotn við jólaskipinum. Onkuntíð kann vera kalt at standa úti og bíða, men børnini gera tað fegin. Køld og spent. Foreldrini eisini køld - og summi spent.
Tá ið tit 10. desembur standa har og bíða eftir at fáa eyga á skipið, ja, so kunnu tit verma tykkum við tankanum um ein heitan kopp av kakao eftir at tit hava heilsað uppá jólamannin. Hendan dagin selir Hvonn kakao og bollar til køld børn og vaksin. Komið inn á gólvið og vermið tykkum.


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
fredag den 9. august 2013
Sandoyingar duga at velja sær umboð
Bjørt Samuelsen og Aksel Johannesen hava eitt tunnilsuppskot á Løgtingi sum gongur út uppá, at landið setir 572 mió kr av til Sandoyartunnil, umframt at avlop frá Skálafjarðartunlinum skal fíggja restina.
Kaj Leo og Kári Post keypa atkvøðuna hjá Gerhard Lognberg til ein Skálafjarðartunnil, har avlopið fer til eitt privat felag, við at flyta 160 mió kr úr einum grunni í ein annan grunn. Tá fíggjarlógin skal gerast í heyst, mangla hesar milliónir, so tá er gott, at milliónirnar enn standa í grunni.
Tað er gott hjá sandoyingum, at tey hava valt sær so góð umboð at stríðast fyri oynni.


text:
Í samfullar tríggjar tímar gekk kjakið um verkætlanina SALT í tinginum náttina til leygardag áðrenn uppskotið varð samtykt. Í tríggjar tímar vóru innleggini skiftivís skilagóð, sarkastisk, romantisk, aggressiv, forvirrað, sentimental, møsnut og besnissað. Í tríggjar tímar koyrdi kjakið í ring.
Í seks ár hevur verkætlanarleiðslan arbeitt fyri at gera SALT til veruleika. Í seks ár hava tey tingast og havt samráðingar við grunnar og politikarar, lagt ráð saman við arkitektum og verkfrøðingum, eins og tey hava spurt seg fyri hjá listafólkum og mentanarfólkum. Seks ár tók tað teimum at fáa til vega 58 milliónir krónur.
Eftir seks ár og tríggjar tímar er ein umráðandi partur av arbeiðnum tó enn ikki byrjaður. Verkætlanin SALT hevur veitt mentanini eina sera stóra upphædd og tingið hevur samtykt at seta gongd á verkætlanina. Men uppá seks ár hava vit ikki sett á sjálvt innihaldskjakið og kjakið um hvat vit í grundini vilja við okkara mentanarlívi.
Hetta kjakið skal setast í gongd nú og kjakið nýtist ikki líkjast tí kjakinum, sum higartil hevur verið stýrt av hvørt man er fyri ella ímóti SALT. Vit skulu jú ikki eins og politikararnir atkvøða antin ja ella nei, so vit hava møguleikan at vera meira nuanserað.
Hvussu sær yvirorðnaða mentanin út. Skulu vit satsa altjóða ella lokalt? Skulu vit geva upp listina til marknaðarkreftirnar? Skulu vit royna okkum við størri, listafólkastýrdum verkætlanum? Skulu vit hava greið stevnumið fyri mentanina ella skulu vit bíða og vita hvat hendir? Skulu vit brúka mentanina til at menna ferðafólkaøkið? Skal armslongdarreglan gerast galdandi? Skulu vit yrkisgera mentanarlívið? Skulu vit satsa uppá ávís listasløg? Skulu vit innføra etiskar leiðreglur og lógir fyri mentanarstovnar? Skulu vit raðfesta at fáa skil á viðurskiftini hjá listafólkunum? Hvussu skal lutfallið millum tað elitera og tað fólksliga vera? Hvat skulu vit krevja av okkara mentanarhúsum? Skulu vit granska í mentan og list? Skulu vit berjast fyri einum líkindaligum mentanarpolitikki? Hvørja list tørvar okkum at síggja, høra, lesa og uppliva? Hvønn leiklut skal listin spæla í samfelagnum? Hvussu trívist listin? Hvussu tryggja vit at flest møguligt fáa innlit í og gleði av listini?
Kunnu tær 20 milliónirnar, sum løgtingið hevur samtykt at veita Saltsilogrunninum, brúkast til eitt gott mentanarkjak, so verður hetta okkum ein góð íløga.
(IS)


text:
Eišisgaršur er partur av eind 11 ķ Trivnašardeplinum.
Samband fęst viš eindarleišsluna her
Eišisgaršur heldur til į Eišisvegi ķ Vįgi. Į Eišisgarši bśgva 8 borgarar viš sįlarligum avbjóšingum. Borgararnir hava hvųr sķna ķbśš. Harumframt hava teir atgongd til felags kųk, stovu og vaskirśm. Į Eišisgarši eru eisini 2 ķbśšir, sum verša nżttar til umlętting. Verkstašur og veristaš er eisini partur av Eišisgarši.
Ķ arbeišinum į Eišisgarši veršur dentur lagdur į at skapa eitt gott og trygt heim, og viš stųši ķ tķ einstaka borgaranum at menna fųrleikarnar hjį viškomandi. Borgararnir hava sjįlvir įbyrgd av at gera reint ķ ķbśšini og vaska klęšir.
Gerandisdagar hava borgararnir mųguleika at arbeiša į verkstašnum ella taka lut ķ veristašnum į Eišisgarši.
Ķ frķtķšini taka borgararnir lut ķ ymiskum virksemi ķ fųroyska samfelagnum og feršast ymsastašni ķ Fųroyum.
Vakjandi nįttarvakt er į sambżlinum.
Eišisgaršur
Eišisvegur 26
900 Vįgur
Tlf. 370371
Dagført tann 05-04-2018


text:
NordikBørn
Gev barninum eina góða og læruríka fíggjarliga byrjan
Stovna eina samansparing longu í dag og gev barninum eina góða byrjan. Vit bjóða Barnasamansparing, ið gevur góða rentu.
Spar saman við Vitusi
Fitti kópahvølpurin Vitus leggur føroyskum børnum lag á viðvíkjandi skynsomum peningavanum og samansparing. Vitus lærir eisini skúlabørn at rokna og skriva við væl umtóktu lærukortunum.
Stutt og greitt um NordikBørn
- Til børn millum 0-12 ár
- Góð renta
- Ongin binding
- Til lummapening og samansparing
- Vitus sparibússu


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Ruddingardagur
Mars 26 , 2009Hey tit
Nær er ruddingardagurin ?
vh
Ein glaður Vestmenningur.
vevkamera
Mars 26 , 2009hví liggur ein mynd av Vestmanna ikki inni á vevkamera á portalsíðinið. Tá ein trýstur á x , sum er har, hendur onki.
Myndin er blivin burtur, tí at vit hava skift ambætara á kommunuskrivstovuni - nýggja ambætaraadressan er send til portal.fo, og tí vóna vit, at myndin skjótt skuldi verið tøk aftur.
eitt stað
Mars 26 , 2009hoyr her.
vit sum ganga í 6.flokki sleppa ikki at ganga á staðnum.
kundu tit ikki gjørt eitt ella annað stað har vit kunnu vera.
t.d. spæliplássið, tit kunnu gera tað til ein fótbólts vøll ella okkurt anna. eg havi spurt um spurt um spæliplássið fyrr, tað var 21 mars og eg fekk onki svar. eg vóni at tit svara.
Tað er avgjørt politiskt, at aldursmarkið til Staðið skal vera frá og við 7. flokki.
Spæliplássið er alment, so har kunnu tit fara eins og øll onnur. Eisini hava vit vøllin omanfyri skúlan á Kongsteigum og sparkivøllin í Flatabø.
Mál nr. 13
Mars 26 , 2009Hvussu stórt er gjaldføristrotið hjá VK? Hví er tað íkomið? Hvussu akut er tað? Er peningur tøkur til komandi lønarútgjalding?
Bygdarráðið viðgjørdi 24.03.’09 tilmæli frá fíggjarnevndini um gjaldførislán. Bygdarráðið tók einmælt undir við tilmælinum.
Lat okkum alt fyri eitt staðfesta, at Vestmanna Kommuna ikki hevur stórvegis gjaldføristrupulleikar. Ongin trupulleiki er ella hevur verið at gjalda lønir ella aðrar útreiðslur. Vit hava góð viðurskifti við peningastovnarnar, og vit hava fingið loyvt trot, um tað hevur verið neyðugt.
Orsøkin til tilmælið var heldur at fyribyrgja, at vit kanska fingu ávísar gjaldføristrupulleikar. Ætlanin var eisini at tryggja kommununi arbeiðsfrið og skipa fyri, at ætlað virksemi í størstan mun ikki verður tarnað.
Ymsar orsøkir eru til, at onkrir gjaldføristrupulleikar kundu komið. Ein orsøk er, at skattainntøkurnar 4. ársfjórðing í 2008 vóru nakað væl lægri enn mett. Harumframt gjørdi Gjaldstovan onkrar broytingar í skattainntøkuni seint í ’08, úrslitið var, at skattainntøkan varð lækkað um 350.000 kr. Skattainntøkurnar í januar og februar í ár eru eisini nakað lægri enn væntað.
Kommunan nýtti nakað meir enn ætlað til at fyrireika røktarheimsbyggingina, undanfarna bygdarráð valdi at gera fyrireikingararbeiðið liðugt, so at nývalda bygdarráðið hevur eina lidna ætlan at taka støðu til.
Barnaverndarsamstarvið millum Vestmanna, Kvívíkar, Vága og Sørvágs kommunur hevði eitt hall upp á umleið 1.000.000 kr í 2008. Vit eiga um 25% av upphæddini. Hetta hall má fáast í rættlag skjótast gjørligt, ein fyribilsloysn er, at kommunurnar hava undangoldið nøkur mánaðargjøld. Harumframt vænta vit, at samtykta fíggjarætlanin fyri barnaverndarsamstarvið ikki heldur, tí verður neyðugt við eykajáttan.
Hægri barnatal ger, at neyðugt er við umskipan á dagstovnaøkinum, henda umskipan hevur meirútreiðslur við sær á lønarøkinum, og neyðugt er eisini við smærri íløgum til innbúgv o.tíl.
Landsstuðulin til dagtilhaldini hvarv, eftir at okkara fígjarætlan varð gjørd. Vit valdu, at virksemið í dagtilhaldinum skuldi halda fram, har verður tí eisini ein óvæntað útreiðsla.
Neyðugt verður óivað at endurskoða fíggjarætlanina fyri 2009 seinni í ár – hugsandi er, at onkrar útreiðslur mugu skerjast. Vit vænta tó framhaldandi, at ein endurskoðað fíggjarætlan fer at hava eitt lítið yvirskot eins og upprunaliga fíggjarætlanin.
myndin á portalinum
Mars 24 , 2009Eg sakni myndina av Vestmanna inni á olivant.fo. hon hevur veri burtur í longri tí. mangli at síggja bygdina.
Heilsan
Ovin
Í samband við útskiftin av ambætara hava vit ikki skjøtta um, at myndin er horvin, men vit hava sent nýggju adressuna til portal.fo, so nú skuldi farið at verið í lagi aftur - haldi okkum til góðar.
Skálatunga
Mars 24 , 2009Eg vil hervið heita á bygdarráðið,at seta ein spegil upp í svinginum omanfyri hjá Bárða Nielsen. Tá bilar koma uttanífrá, mugu teir næstan mitt út á vegin, fyri at síggja, um annar bilur kemur niðan gjøgnum Skálatungu.
Lítið politiskt virksemi
Mars 23 , 2009Havi lisið skránna fyri bygdarráðsfundin 24 mars. Má siga at hon hevur sera lítið uppá seg. Hetta er 3 fundur hjá sitandi bygdarráð, og á øllum fundunum higartil hava mál viðvíkjandi vinarbýarsamstarvi veri til viðgerðar, umframt onnur ótýðandi mál. Skal hetta tulkast sum at hetta er tey politisku málini sitandi bygdarráð hevur, bert hugni? Er bygdarráði aftur at líkna við ein bindiklubba?
Eg vil inniliga heita á tykkum ið vald eru um at taka arbeiði í størri álvara og arbeiða við veriligum politiskum málum, Vestmanna bygd at frama í staðin at nýta orkuna uppá sovorði meiningsleyst sum vinarbýarsamstarv o.a.
Eg haldi, at tú misskilir uppgávuna hjá bygdarráðnum. Eitt bygdarráð er ikki ein politiskur myndugleiki, men ein fyrisitingarmyndugleiki. Bygdarráðið skal virka innan teir karmar og tær heimildir, sum eru ásettar í lógum, kunngerðum o.tíl.
Bygdarráðið kann sjálvsagt hava hugsanir um politisk mál, t.d. kommunusamanleggingar, útjavning av skatti, stuðul til røktarheimsbygging, vatnorkuútbygging. Vestmanna Kommuna hevur í fleiri førum samskift við landsmyndugleikar, kommunufeløg o.o. um hesi mál. Fleiri av hesum málum eru ikki viðgjørd á bygdarráðsfundi, men eru viðgjørd í nevndum ella hevur borgarstjórin í samráð við bygdarráðslimirnar tikið stig til viðmerkingar.
Tú mást eisini minnast til, at ikki øll mál síggjast á skránni fyri bygdarráðsfundir, tí nøkur teirra verða viðgjørd fyri afturlatnari hurð.
Onnur orsøk til, at málini á bygdarráðsfundum eru færri í løtuni, er, at vit vilja tálma virksemið í vár, til vit síggja, hvussu fíggjarvánirnar eru. Harumframt mást tú minnast til, at nýtt bygdarráð tók við 01.01.’09, tað tekur tíð at fyrireika nýggj mál.
Ongin ivi er um, at bygdarráðið ger eitt gott og ábyrgdarfult arbeiði.
Kaðalar
Mars 23 , 2009Eg má spyrja uppaftur, eigur SEV ella kommunan hasar kaðalarnar, sum eru umtalaðir her á síðuni. Tað líkist ikki SEV at fara frá arbeiði í hálvum gekki.
Bygdaleiðir
Mars 23 , 2009Tit svara einum, sum spyr um málið við Bygdaleiðum, at málið er farið í nevnd. Men kunnu vit vænta, at vit fáa bussin inn aftur í bygdina? Vit vestmenningar eru tolið fólkaslag, men nú haldi eg tað vera ovboðið við hasum málinum, so mítt tol er í øllum førum langt síðani uppi. Undrist hvønn dag, tá eg hyggi oman í bygdina og síggi bussin standa niðri á kaiini og hugsi, hvat í himmalsins navni hann ger har, og hvørjum hann bíðar eftir har niðri. Fyri ikki at tala um, tá eg skal við bussinum, fara úr og í bussin á Reyða Torginum!!! Sig mær, hvussu nógv fólk búgva har á leiðini?
Hevði tað ikki verið eitt hugskot at gjørt eina brúkarakanning, sum bæði er um, nær vit ynskja, at bussarnir koyra og, hvar vit kundu hugsað okkum, at hann koyrdi, Er tað virkuliga ov nógv forlanga, at vit fáa eina hampiliga busstænastu? Vit hava jú ikki bygdabussar, soleiðis at vit kunnu taka buss til Reyða Torgið ella har frá, ei heldur eru nakrir taxair, sum vit kunnu ringja eftir. Eg kundi blivið við, tí hetta málið øsir meg. Haldi tað vera gott gjørt, at eg skal gjaldá meira og meira í skatti, men eg fái minni og minni gyri hann! (her sipi eg bæði til lands- og kommunuskatt)
Tekniska deild saman við teknisku nevnd og ferðslunevndini hava gjørt uppskot til semju við Bygdarleiðir um busskoyringina. Vónandi gerast partarnir skjótt samdir, so tænastustøðið verður hitt sama sum fyrr, og bussarnir fara at koyra runt í bygdini.
Vit vilja tó enn einaferð vísa á, at kommunan ikki steðgaði busskoyringini í bygdini, Strandferðslan tók hesa avgerð. Vestmanna Kommuna gjørdi nakrar vegforðingar fyri at betra um ferðslutrygdina, fleiri borgarar høvdu víst á trupulleikar við ferð og sýni á Bøgøtu. Tað harmar okkum, at úrslitið gjørdist, at bussurin ikki fór út í bygdina.
Kommunuskatturin er ikki hækkaður seinastu árini – landsmyndugleikarnir hava eisini givið skattalætta, tí tykist tað løgið, at tú rindar hægri skatt.
Larmur!!!
Mars 23 , 2009Fer kommunan at loyva hasari maskinuni at standa og larma seint ú á kvøldið framyvir??
Mín vón er at tit steðga hennið at brekka frá kl 19 á kvøldið, hattar líkist svartasta ongum!!!
Og ferð kommunan at loyva sama arbeiðstakara at koyra tilfarð runt í bygdini ella á keiøkinum ein dag longur enn 20. mars, verður hettar melda. Kommunan má steðga hesum stóru traktorum at koyra uttan plátir runt við tungari last, tað er jú strangliga bannað!!!!
Eg hugsið um trygdina í hesum, vit borgarir sum eru til gongu ella í bili eru tey sum fara í knús um skaði hendur. Hesir traktorar eru jú ikki sýnaðir...
Ikki senda spurningin víðari til onkran annan, farið oman har og gevi teimum greið boð. Tað eru smáðir og stórir lastbilar í bygdini sum kunnu koyra har lovligt!!
Vestmenningur...
Vit kenna einki til hetta arbeiðið, tygum vísa til.
Um akfør koyra ólógliga á almennum vegi, er hetta eitt mál fyri løgregluna.
Fundarskrá
Mars 23 , 2009Nær kemur fundarskráðin fyri fundin 24. mars á heimasíðuna. Haldi opinleikin og kunningin til borgaran er minkandi!!
skrá fyri bygdarráðsfund
Mars 23 , 2009Hví er enn ongin skrá komin her á heimassíðuna fyri bygdarráðsfundin, sum er lýstur at vera týsdagin 24.?
Fortov
Mars 23 , 2009Hví eru eingi fortov í okkara bygd. Er tað ein samtykt, at eingi fortov skulu verða ?
Kadlarar
Mars 23 , 2009Hví liggja so nógvir kadalar allastadni. Runt bygdina eru lítlar hespur av tjúkkum ledningi, mest har pelar eru o,a. T.d í Heygabrekku hevur ein ledningur slongst í rennuni í uml. 10 ár. Eisini eru fleiri hespur sum eru applisinlittar uppat húsum, men hví eru hesar hespur ? Koyr ein tú og tit ógvast.
Kaðalar, sum liggja við gøtuljóssteyrar, eru nýggir kaðalar til gøtuljósini. Hesir eru lagdir, tá Elfelagið SEV hevur lagt streymveitingina til sethúsini frá loftlinju í jørðkaðal.
Kaðalarnir til gøtuljósini verða tiknir í brúk, tá træsteyrarnir verða skiftir út við jarnmastrar.
Kaðalin í rennuni í Heygabrekka kanna vit nærri.
Appilsinlittu kaðalarnir eru telefonkaðalar.
Gjógvará
Mars 19 , 2009Hvat bleiv av Gjógvará verkætlanini ?
Bygdarráðið tók undir við ætlanini og samtykti, at kommunalt virksemi í økinum, sum verkætlanin fevnir um, í størstan mun verður í samsvari við ætlanina. Ætlanin var ikki, at Vestmanna Kommuna skuldi seta verkætlanina í verk, men stuðla. Kommunan hevur ikki gjørt tíðarætlan ella íløguætlan.
vev-myndatól
Mars 18 , 2009Riggar vev-myndatólið á hesari síðuni?
Eg haldi at myndin er altíð tann sama?
Fíggjarstøðan
Mars 18 , 2009Lán og innistandandi hjá Vestmanna Kommunu pr. 31.12.04 og 31.12.08
Hvussu stór vóru lánini?
Hvussu nógv stóð á konto?
Er annað deb./kred. millumverandi av týdningi?
Lánini vóru pr. 31.12.’04 39.801.169 kr, 31.12.’08 vóru tey 32.655.535 kr. Inniognin var 31.12.’04 - 2.243.508 kr, men hon var – 6.385.703,78 kr 31.03.’05 – orsøkin til økingina var, at arbeiði, sum vóru gjørd í 2004, vóru goldin í 2005, m.a. guldu vit 1,5 milliónir fyri Gjáarlon, hóast stovnurin var liðugur í 2004.
31.12.’08 var inniognin – 3.528.369 kr, orsøkin er í ávísan mun, at skattainntøkan í desember var væl lægri enn mett. Ætlaðar íløgur í vár eru við í fíggjarætlanini fyri 2009, tí verður hallið neyvan stórvegis størri eins og í 2005.
Ognarar, skuldarar og millumrokningar broytast nakað ár frá ári, men samantalt er úrslitið oftast á sama støði.
Webcam
Mars 16 , 2009Veit nakar at siga mær, hví man ikki kan síggja vebcam av Vestmanna, inni á Portalinum.?
Hetta hevur ikki borid til nú í fleiri dagar.
Brúkari av Portalinum
Bygdaleiðir
Mars 16 , 2009Hvussu gongur við hasum fundinum við Strandferðsluna um koyringina hjá Bygdaleiðum her í Vestmanna? Hava tit ikki funnið ein fundardag enn?
Eg ferðist framvegis javnan við Bygdaleiðum, men ikki er tað altíð stuttligt. Fari í bussin við karmi, og tá eg komi heimaftur um kvøldið (tá eru klæðini hjá mær blivin hampiliga turr), ja, so fái eg aftur karm, tí, sum tit kanska hava lagt merki til, so hevur veðrið ikki verið av tí besta í vetur.
Men um tit ikki ynskja, at vit skulu fáa betri tænastu frá Bygdaleiðum, hví siga tit tað so ikki bara beinleiðis? Hetta er at halda okkum fyri tað turra spott.
Vit hava dýrastu farleið og vánaligastu tænastu! So, sum onkur skrivaði um sama evni, tað er helst ikki annað til ráða at taka, enn at vit droppa kollektivu ferðsluna - vit, sum búgva í "grønastu" bygd í Føroyum - ella gera vit nú tað?
Fundur hevur verið við Strandferðsluna. Tekniska Nevnd og Ferðslunevndin viðgera málið í løtuni. Viðgerðin verður væntandi liðug í hesum mánaðinum.
Fíggjarárið 2009
Mars 16 , 2009Nú raksturin hjá Vestmanna Kommunu er sera nógv vaksin seinru árini, og ikki eitt einasta oyra er eftir á kistubotninum, samstundis sum inntøkan hjá kommununi lækkar, er so sannlíkt, at nakað verður eftir til íløgur í 2009, uttan so at kommunan tekur lán?
Fer bygdarráðið at gera sparingar í rakstrinum í 2009?
Tað er ikki rætt, at rakstrarútreiðslurnar eru nógv vaksnar. Nettoraksturin var í fíggjarætlanini fyri 2008 mettur til 27.183.586 kr, í fíggjarætlanini fyri 2009 er hann 28.040.917 kr. Talan er einans um ein vøkstur upp á 3,2%; hetta er ikki stór hækking, tá lønarhækkingarnar eru um 3%. Størsti útreiðsluvøksturin er á almanna- og heilsuøkinum, har eru útreiðslurnar í 2009 mettar at verða meir enn 1 millión kr hægri enn í 2008. Orsøkin er lutvíst lønarhækkingar og størri barnatal. Á hinum høvuðsøkjunum er talan um lækkingar ella smáar hækkingar.
Tað eru sera nógv ár síðani, at Vestmanna Kommuna átti nakað á kistubotninum. Í 2000 skyldaði kommunan 63,8 milliónir kr, nú er skuldin 32,7 milliónir kr. Eftir okkara tykki er kommunan væl betri fyri nú enn fyri nøkrum árum síðani.
Vit eru farin undir ávísar sparingar í gerandisrakstinum, somuleiðis verða aðrar rakstrarútreiðslur endurskoðaðar, harumframt verður arbeitt við ætlanum um at flyta onkrar íløgur ella partar av teimum fram til 2010. Vit vænta framhaldandi, at møguleikar verða fyri íløgum bæði í ár og árini framyvir.
Vegir í Vestmanna
Mars 12 , 2009Haldi ikki at vegirnir í Vestmanna eru serliga góðir.
Fyri 10 døgum síðani, bleiv asvalt koyrt í holur ì svinginum uttan fyri hjá Palla hjá Luffu, nú 10 dagar seinri eru holini akkurát líka djúp og ófantalig.Eftir mínum tykkið spill av peningi?????????????.
Eg eri samdur við tí sum skrivar um vegirnar í Vestmanna, og haldi, at fyrsta fyritreytin fyri at fáa betri vegir er, at kantsteinarnir sum kommunan eigur og hevur átt í langa tíð skullu brúkast.
Ein tann stórsti trupuleikin er alt vatni í rennir eftir vegnum undir asfalti so frystir, og asfaldi loysnar.
Akkurát líka sum tá ið skriðulop er. Verður væl drena, elle arbeiði gjørt liðugt, trúgvi eg at ein stórur partur av trupuleikunum verður loystur.
Og í Vestmanna er ikki ein tann einasti vegur liðugur
Fjallsvegur
Mars 12 , 2009Hey tit
Kunnu tit siga mær hvør hjá Vestmanna kommunu hevur ábyrgdina av Fjalsvegi og tí arbeiði í verur gjørt har, og annars teimum nýgerðum ið vera gjørdar her í bygduni ?
UEFA vøllurin í Flatabø
Mars 12 , 2009Kann kommunan ikki seta benkur upp vi vøllin í Flatabø, so vit kunnu eta matpakkan har tá vit eru gongutúr vi børnunum.
Rivsrøkur
Mars 06 , 2009Fjallið eitur Rivsrøkur og er 572 m høgt. Tað er ikki nakað eindømi at eitt fjall kann eita nakað við "røkur", vit hava jú Mosarøkur ið er 757 m høgt.
Rivsrøkur og IKKI Ribsrøkur, sum onkur kallar tað.
Tá ið farið verður ígjøgnum røkurnar, verður ofta sagt at fara ígjøgnum Rivsrøkur, og tað verða røkurnar eisini kallaðar ímillum manna, men tað rætta er " at fara undir Rivsrøkur".
Skorar eru tað økið ið liggur ímillum Heimara Skoramunna og Ytra Skoramunna, og gongur nakað niðan undir Rivsrøkur, also tað ið liggur uppi á, meðan Leynadalur er tann lítli dalurin uttanvert Ytra Skoramunna.
Undir Skorum er tað høga, bratta, grítuta, ið gongur frá egguni og oman í Árnadalin.
Vinarliga
Jón Mikkelsen
Preoritering
Mars 06 , 2009Tað sýnist ikki, sum at nógvir pengar fara at vera til íløgur her í bygdini, heldur enn aðrastaðnis, komandi árini.
Hvørja av niðanfyrinevndu íløgum fer nývalda bygdarráðið at raðfesta fremst:
1. Vetrarfriðing
2. Ellis og røktarheim
3. Niðara Veg / Bakkaveg
???
Nývalda bygdarráðið hevur ikki enn gjørt endaliga raðfesting, men røktarheimið hevur enn høga raðfesting. Nevndu mál verða øll kannað og fyrireikað í løtuni.
Vit vita, at vetrarfriðingin kostar um 5 milliónir kr, møguliga kann avtala gerast við hagarnar, so at endurgjaldið verður goldið í pørtum yvir áramál.
Vit hava fyri stuttum fingið kostnaðarmeting fyri dagføring av Niðara Vegi. Kostnaðurin er mettur at liggja millum 15 og 20 milliónir kr, talan er allan vegateinin frá Fossábrúgv út á Torgið. Ætlanin er ikki at gera stórvegis við teinin frá róðrarneystinum út á Torgið, upphæddin fyri tann teinin er um 5 milliónir kr. Talan er tí um eina íløgu á 10 – 15 milliónir í fyrstu syftu. Fyrireikingararbeiðið er ikki enn liðugt, tí ber ikki til enn at siga, hvussu og nær arbeiðið verður gjørt.
Fyrireikingin til røktarheimsbyggingina er liðug, vit hava fingið tekningar o.a. so klárt er at gera útbjóðingartilfar. Vit bíða í løtuni eftir, at løgtingið samtykkir nýggju studningslógina, samstundis kanna vit fíggingarmøguleikar og samstarvsmøguleikar. Upprunaliga var røktarheimið mett at kosta 52 milliónir, nú verður hildið, at prísurin er um 40 milliónir. Studningurin verður væntandi um 16,8 milliónir, vit hava goldið um 5,8 milliónir fyri ráðgeving o.a. Vit skulu sostatt gjalda um 17,4 milliónir fyri røktarheimið; eitt sindur av meirkostnaði verður av at flyta ruskplássið og vegin út í grótbrotið.
Havast má eisini í huga, at røktarheimið gevur kommununi meirinntøkur, í fyrsta lagi spara vit útreiðslur, sum vit hava av at vestmenningar búgva á Mørkini í Streymnesi, í 2007 guldu vit 347.700 kr til Sunda Kommunu. Í øðrum lagi kunnu vit lata øðrum kommunum tey búpláss, sum vit ikki hava brúk fyri. 24 búpláss eru á røktarheiminum, um vit t.d. lata øðrum kommunum 12 búpláss, so høvdu vit fingið eina inntøku upp á 820.800 kr um árið – kostnaðurin á Mørkini er nýttur sum grundarlag. Vit mugu eisini minnast til, at røktarheimið verður eitt rættiliga stórt og trygt arbeiðspláss, tí kunnu vit vænta øktan kommunuskatt og kanska eisini nýggjar íbúgvar.
Fyri at taka samanum kunnu vit siga, at røktarheimið er tann íløgan, sum gevur okkum flest fyrimunir. Niðari Vegur og vetrarfriðingin eru íløgur, sum hvør á sín hátt eru neyðugar.
Asfaltering í Vestmanna
Mars 06 , 2009Hvat er tað, sum gerð, at asfalt ikki heldur á vegunum í Vestmanna. Er tað skeivt asfalt? Vánalig álegging? Ella okkurt heilt annað?
Vegirnir í Vestmanna eru út av lagi vánaligir, samanborið við nógv onnur støð í Føroyum. Hevur kommunan nakað eftirlit við asfalteringini í Vestmanna? Her meini eg veruligt eftirlit, ikki bert at hyggja eftir at arbeiði verður gjørt, men eisini góðskan á arbeiðinum.
Eitt av seinastu strekkjunum, sum er asfalterað, er Toftavegur og Ovari Vegur, inn til læknahúsini. Ein skuldi ikki trúð, at hesin vegur er nýasfalteraður. Stórar holur, skrædnaður vegur v.m. Eg veit ikki hvat hetta arbeiði kostaði, men hetta er burturspilt arbeiði!!! Hetta sást stutta tíð eftir at arbeiði var liðugt, tá byrjaði asfalti longu at fara. At síggja til sær tað út til, at vánaligt (bíligt?) asfalt er lagt á.
Hvat eftirlit hevur kommunan við tílíkum arbeiðum?
Tað er undirlagið, sum í flestu er ov vánaligt, ikki asfaltið ella fyritøkurnar, sum leggja á.
Kommunan hevur ikki fíggjarliga orku til tess at gera hesar vegir av nýggjum frá grundini av, og tí verður av og á neyðugt at asfaltera, hóast undirlagið er vánaligt.
Vit halda ikki, at vegirnir í Vestmanna eru út av lagi vánaligir, samanborið við nógv onnur støð í Føroyum, men vit mugu kortini ásannað, at ymsa staðni eru trupulleikarnir afturvendandi, og at arbeitt verður við at fáa eina mannagongd í lag, sum ger, at afturvendandi trupulleikarnir verða burtur, uttan at neyðugt verður at gera allan vegin av nýggjum.
Viðvíkjandi skjót avger
Mars 06 , 2009Hvat verður meint við her? Parkera í einari síðu? Eri slett ikki við? Komi í barnagarðin hvønn dag - er ein slík avgerð tikin???????
Íbindingarvegur av Fjallsvegi
Mars 06 , 2009Seint á arinum 2007 stóðu m.a. tíðindini niðanfyri her á heimasíðuni:
"Hildið var, at tað var skilagott at gera ein íbindingarveg oman til húsini hjá Petur Paula Poulsen, Bjarna Jacobsen og út á matr. nr. 360c. Væntandi hevði hesin vegur gjørst dýrari seinni, harumframt slepst undan nýggjari arbeiðstøku. Kostnaðurin verður 300.000 kr. "
Í hesum døgum standa tvær broytir og grópa allan henda vegin uppaftur. Hvat er tað sum hendir? Er tað V.K. ið rindar fyri hetta arbeiðið, og í so fall, hvussu nógv rindar V.K. hesaferð?
Tað er Vestmanna Kommuna, sum ger og rindar fyri arbeiðið í eina ásannan av, at vegurin, sum av fyrstan tíð varð gjørdur, ikki kundi brúkast av húskjunum niðanfyri vegin.
Fyritøkan, sum ger arbeiðið, hevur givið Vestmanna Kommunu eitt tilboð uppá 365.000 kr fyri at gera arbeiðið.
skelti
Mars 06 , 2009Hvussu skal eg gera fyri at fáa eitt skelti "børn spæla her" upp á gøtuni, har eg búgvi.
takk fyri eina super síðu
hjartasuff
Mars 06 , 2009So er tað aftur viðarlundin. fyri sløkum tveimum mánaðum síðani spurdi eg um framtíðarætlanirnar viðvíkjandi okkara píndu viðarlund. Tað sigst, at bygdarráðið skal yvirtaka viðarlundina, men einki hendir. Tveir mánaðir eru gingnir, og enn er viðarlundin staðið, har ið seyðurin møtist. Meðan fundast verður um viðarlundina, verður hon niðurtraðkað og etin av seyði.
Viðarlundin hevur brúk fyri bráðfeingishjálp og at fríðka um hana ella at seta nýggj trø niður, er vónleyst í verandi støðu, tí er eingin broyting at síggja í viðarlundini, uttan at hon verður í verri standi fyri hvørt ár. Harmiligt, at slík líkasæla skal valda.
Við viðarlundar kvøðu og niðurslitnum knappaborði.
Vagnur streymoy
Fiskivinnuskúlin
Mars 06 , 2009Kunnu tit leggja røðurnar, sum vórðu hildnar, tá nýggi Fiskivinnuskúlin varð handaður, út á heimasíðuna?
So skjótt, vit fáa fatur á røðunum, verða tær lagdar út á heimasíðuna.
rivsrøkur
Mars 06 , 2009rivsrøkur vanliga ropt ripsrøkur sast ikki her heimi fra sum myndin fyri feburar visti sirkulin visti undir skorun -leynadalur
Sjót avger
Mars 03 , 2009Takk til tykkum í kommununi ella í barnagardinum, at tit longu hava orna fyri at bilar bara parkera í einari sídu´uttanfyri barnagardin. Hatta hjálpir gott.
Bakkavegur
Mars 03 , 2009Nær verða nakað gjørt við gøtuljósini og parkeringsplássið á Bakkavegi?
Umsitingin av gøtuljósunum er boðin út, og endalig støða um asfaltering av parkeringsplássinum á við Bakkaveg er ikki tikin enn.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
5. PARTUR
Hvørja ætlan hevur Gud við jørðini?
1. Hví skapti Gud jørðina?
Jehova gav okkum menniskjum jørðina. Hon er okkara heim. Fyrsti maðurin og kvinnan, Ádam og Eva, vórðu altso ikki skapt til at liva í himli — Gud hevði longu skapt einglar at vera har. (Job 38:4, 7) Í staðin tók Jehova fyrsta mannin og setti hann í eitt frálíkt paradís, ið varð rópt urtagarðurin Eden. (1 Mósebók 2:15-17) Jehova gav honum og hansara framtíðar eftirkomarum møguleika at liva um ævir á jørðini. — Les Sálm 37:29; 115:16.
At byrja við var tað bert urtagarðurin Eden, ið var eitt paradís. Ádam og Eva skuldu fylla jørðina við sínum eftirkomarum. So við og við skuldu tey leggja alla jørðina undir seg og gera hana til eitt paradís. (1 Mósebók 1:28) Jørðin verður ongantíð oyðiløgd, men fer altíð at vera heimið hjá menniskjum. — Les Sálm 104:5.
2. Hví er jørðin ikki eitt paradís í dag?
Ádam og Eva vóru Gudi ólýðin, og tí rak Jehova tey út úr urtagarðinum. Paradísið fór fyri skeytið, og einki menniskja hevur verið ført fyri at endurreisa tað. Síðani tá hevur jørðin verið full av óndum menniskjum. — Les 1 Mósebók 3:23, 24.
Hevur Jehova slept síni upprunaligu ætlan við mannaættini? Nei! Hann er alvaldur. Tað, hann setir sær fyri, miseydnast ikki. (Esaias 45:18) Hann fer at skipa viðurskiftini hjá menniskjunum soleiðis, sum hann upprunaliga hevði ætlað. — Les Sálm 37:11, 34.
3. Hvussu verður Paradísið endurreist?
Sum kongur Guds fer Jesus at endurreisa Paradísið á jørðini. Í einum bardaga, ið kallast Harmageddon, fara Guds einglar við Jesusi á odda at oyða øll, sum standa Gudi ímóti. Hareftir fer Jesus at binda Satan fyri 1000 ár. Guds tænarar koma undan hesi oyðingini við lívinum, tí Jesus fer at hjálpa teimum og verja teir. Teir sleppa at liva um ævir í einum paradísi á jørðini. — Les Opinberingina 20:1-3; 21:3, 4.
4. Nær halda líðingar uppat?
Nær fer Gud at beina fyri óndskapinum á jørðini? Jesus nevndi eitt ’tekin’, sum skuldi vísa, nær endin nærkaðist. Viðurskiftini í heiminum í dag hótta mannaættina eftir lívinum og vísa, at vit liva á ’endans tíð’. — Les Matteus 24:3, 7-14, 21, 22.
Tey 1000 árini, Jesus stjórnar jørðini úr himli, fer hann at beina fyri øllum líðingum. (Esaias 9:6, 7; 11:9) Umframt at tæna sum kongur, fer Jesus at vera høvuðsprestur og strika syndirnar hjá teimum, sum elska Gud. Soleiðis fer Gud, við Jesusi, at beina burtur sjúku, elli og deyða. — Les Esaias 25:8; 33:24.
5. Hvør sleppur at búgva í komandi paradísinum?
Fólk, sum eru Gudi lýðin, sleppa at búgva í Paradísinum. (1 Jóhannes 2:17) Jesus sendi sínar lærisveinar at leita eftir eyðmjúkum menniskjum og at læra tey, hvussu tey kunnu toknast Gudi. Í dag venur Jehova milliónir av fólki til lívið í komandi paradísinum á jørðini. (Zefanias 2:3) Í ríkissalum hjá Jehova vitnum læra fólk at verða betri menn og pápar og at verða betri konur og mammur. Børn og foreldur tilbiðja saman og læra, hvussu tey góðu tíðindini kunnu geva teimum eitt betri lív. — Les Mika 4:1-4.


text:
Orð og lag: Torben Bunk
Tað rýkur við kava um garðin,
tey myrku trøini standa nú hvít.
Vit koma so púra ovfarin
við jólatrænum, sum mítt er og títt.
Tá træið er snøggað og skorið,
so negla fót vit undir tað brátt,
so inn tað um gátt verður borið,
nú skal tað pyntast so vakurt og flott.
Av ovastalofti í køssum
vit draga alt pyntið, sum er til:
bæði kúlur og línur við fløggum
og hjørtu – hvør velur sær, sum hann vil.
Teir einglar, vit kliptu í skúla’
seinasta ár beint fyri jól,
eg heingi, men bróti eina kúlu,
og nissupápin hann skræðir sín fót.
Og so stendur træið á gólvi
við ljósum, glitri og stjørnu á,
tað stroytt er við jól’kavafølvi,
so nú skal dansast um tað runt á tá.
Vit ótolnast eftir teim’ gávum,
vit vita liggja keyptar á rað;
øll, bæði av stórum og smáum,
:,: tey eru jólaforstýrað í dag. :,:


text:
Ungarski Laszlo Cseh betraði um sítt egna met í 400 blandað, so at tað nú er 3:59.33 heldur enn 4:00.37. Harvið gjørdist hann eisini fyrsti maður undir 4 minuttir á teininum. Ikki so galið at seta heimsmet á heimabana, tveir dagar á rað 🙂
Niðurlendsku Inge Dekker, Hinkelien Schreuder, Ranomi Kromowidjojo og Marleen Veldhuis settu eisini heimsmet í 4 x 200 frí, við at svimja 1:34.82 har gamla metið hjá Niðurlondum var 1:36.27. Hendan kapping er tó ikki góðkend FINA grein, og tí ikki at síggja á metlistunum hjá FINA.
Annars er ein góður samandráttur av finalunum í dag at lesa her á SwimInfo. Saman um tikið hava tey sett eina rúgvu av nationalum metum, umframt at russiska Yuliya Efimova setti evropeiskt met í 200 bringu (2:19.08) og danska Lotte Friis mann hava sett norðurlendskt met í 800 frí við at vinna kappingina og seta danskt met í tíðini 8:12.27.
Aðrir svimjarar vóru heilt nær at heimsmetum, og svensku heimsmet-haldararnir Anna-Karin Kammerling (50 firvald) og Stefan Nystrand (100 frí) vardu saman við Lotte Friis okkara norðurlendsku litir. Hinvegin varð bringusvimjingin meira kontroversiel, við tað at dómararnir eru farnir at døma harðari, og til dømis russisku Dmitry Komornikov og italski Alessandro Terrin tí fullu fyri kolldømdingarreglurnar.


text:
Fólkatal og -vøkstur - hvat er fólkavøkstur? Fólkavøkstur er, at vit gerast fleiri í Føroyum. Vøkstur byggir á burðartal, deyðiligheit, til- og fráflyting. Verða fleiri børn fødd og fleiri flyta til landið, so veksur fólkatalið. Øvugt er við deyðiligheit og fráflyting. Størstu ávirkanina á fólkavøksturin í Føroyum hava til- og fráflyting.
Útbúgving er hornasteinur í at økja fólkatalið Framskrivingin av fólkatalinum í Føroyum næstu 40 árini vísir, at megna vit ikki at venda núverandi netto fráflytingini til eina netto tilflyting, so fer fólkatalið í Føroyum at minka munandi. Hetta kemur av, at aldursbýti á teimum sum búgva her skeiklast, soleiðis, at tað gerast fleiri eldri í mun til tey í burðardyggum aldri og sæst longu nú, at talið av nýføddum fellur. Forsyrgjarabyrðan fer tí at økjast munandi hvørt ár.


text:
Endamßl: At kunna lŠrarar um nřggja undirvÝsingartilfari Ý samfelagsfr°i og geva Ýblßstur til, hvussu bˇkin og talgilda tilfari kunnu br˙kast Ý undirvÝsingini.
Innihald: Nřggja samfelagsfr°ibˇkin til 8. flokk, Samfelagi - og vit, verur l°gd fram. SÝani vera kunning og kjak um, hvussu bˇkin kann nřtast Ý undirvÝsingini. Arbeitt verur eisini vi talgildum tilfari og nŠmingauppgßvum, i eru knřtt at bˇkini. Ein partur av skeinum verur eisini nřttur til at fara fakliga Ý dřpdina vi ßvÝsum samfelagsfr°iligum evnum, i bˇkin fevnir um.
Skeissni: Fyrilestur, kjak, bˇlkaarbeii og smŠrri venjingar.
Mßlbˇlkur: LŠrarar, i undirvÝsa Ý samfelagsfr°i Ý fˇlkask˙lanum.
Fyrireiking: Bˇkin Samfelagi og vit skal vera gj°gnumhugd. LŠrarar, i undirvÝsa Ý samfelagsfr°i Ý 8. flokki, fßa enn meiri burtur ˙r skeinum, um teir eisini hava roynt bˇkina eitt sindur ßrenn skeii.
UndirvÝsing: Sßmal Matras Kristiansen, ritstjˇri og samfelagsfr°ingur.


text:
Tórshavn 29.09.12
Stýrið fyri Arbeiðsmarknaðareftirlønargrunnin
Tíðindaskriv
Stýrið fyri Arbeiðsmarknaðareftirlønargrunnin hevur á fundi 28.09 2012 samtykt at hækka eftirlønina úr grunninum við umleið 3 % frá 01.01.2013, soleiðis at eftirlønin verður 2.850 kr um mánaðin, sum er 34.200 kr um árið. Ásetingin er galdandi fyri árið 2013.
Løgtingslógin um eftirlønargrunnin er frá 1991, men hon er broytt nakrar ferðir. Lógin ásetir, at stýrið fyri grunnin skal áseta útgjaldið eina ferð um árið fyri álmanakkaárið eftir.
Løgtingslógin er seinast broytt tann 28.04.2009 við virknaði frá 01.07.2009. Øll, sum fingu eftirløn áðrenn henda dag, fáa nú fulla eftirløn. Tann, sum verður 67 ár aftaná 1. Juli 2009, sum býr í Føroyum, og sum hevur búð her í 40 ár ella meira millum 15 og 67 ára aldur, fær fulla eftirløn. Hevur hann búð í minni enn 40 ár, fær hann brotpensjón millum 3/40 og 39/40. Tann persónur, sum hevur búð í Føroyum í meira enn 3 ár, tá hann var millum 15 og 67 ára aldur, sum býr uttanlands, tá hann fyllir 67 ár, kann søkja um at fáa eftirløn.
Lønmóttakarar og arbeiðsgevarar hava síðan 1. januar 1992 goldið í grunnin. Lønmóttakarar og arbeiðsgevarar rinda ein prosentpart av ávikavist a-inntøkuni og útgoldnu lønini, so hvørt lønin verður útgoldin. Arbeiðsgevarar kunnu tó velja at rinda í samband við útgjalding av løn, annars fáa teir rokning fyri undanfarna mánað. Frá 1. januar 2008 hava lønmóttakarar og arbeiðsgevarar rindað hvør 1,75% av gjaldsskyldugu inntøkuni/útreiðsluni.
Persónar rinda ikki í grunnin aftaná at hava fylt 67 ár. Persónar, sum ikki hava búð í Føroyum fyrr og sum flyta higar eftir at hava fylt 64 ár, rinda ikki í grunnin.
Eftirlønarveitingin er ásett soleiðis, at grunnurin sleppur undan at lækka hana seinni, og í staðin fyri hevur møguleika fyri at lata eina vaksandi upphædd, sum í minsta lagi veksur líka nógv sum inflatiónin.
Eftirlønarútgjaldið var 82% av inngjøldunum í 2011 og væntast at vera 87% av inngjøldunum í 2013.
Reglurnar um útgjald úr grunninum eru ásettar í løgtingslóg nr 39 frá 07.05.1991, sum seinast broytt við løgtingslóg nr 129 frá 28.04.2009 og í kunngerð nr 146 frá 25.11.2009. Eftir hesum reglum er tað TAKS, sum stendur fyri útgjaldinum, og hvønn mánað setur veitingina á konto hjá hvørjum eftirlønarmóttakara í føroyskum sparikassa, banka ella postgiro.


text:
Annika setti ísraelsku filmsdagarnar
Ísraelsku filmsdagarnir í Føroyum byrjaðu í Havnar Bio í gjárkvøldið, tá Annika Olsen, borgarstjóri, setti sýningarnar.
Annika vísti á, hvussu vit vanliga hugsa um stórar bíbilskar filmar, tá Ísrael og filmar verða nevndir í sama viðfangi. Men hesir filmar eru gjørdir í Hollywood.
Hinvegin vita tey fæstu, at Ísrael hevur fingið fleiri Oscar-nomineringar enn nakað annað land í Miðeystri. Hon vísti eisini á, hvussu nýggju filmarnir vuksu úr eini blandingsmentan og einum sera fjølbroyttum samfelag við nógvum stórum sum smáum tvídráttum.
Annika nevndi eisini, at kristna uppalingin í Føroyum helst hevur ávirkað mong til eina jaliga fatan av landinum, men samstundis metti hon, at slíkar fatanir fullkomiliga hvurvu í myrkrinum í biografsalinum, tí hvør einasti filmur var eitt upplegg til nýtt kjak og nýggjar og fjølbroyttar fatanir.
Ísraelskir filmar eru sera persónligir og lýsa allar partar av einum fløktum samfelag. Við tænastum sum t.d. Netflix kunnu mong nú síggja filmsrøðir sum t.d. Homeland og Sandstorm.
Annika endaði við at bjóða ísraelum vælkomnum og góða eydnu við filmsdøgunum.
Kelda: Vp.fo


text:
Ovast eru øll í Tórsbyrgi savnað við kyndlum; síðani sæst hvussu fest verður í og hvussu gongan fer avstað; síðani sæst Martin við innbjóðingini, sum er borin í hvørt hús; at enda verður tjóðsangurin sungin og niðasta myndin sýnir Rebekku við bálið (Myndir: Birgir Kruse)
Seinasta tíman í gamla árinum savnast fólk í Tórsbyrgi at bera kyndlar, sum Martin Enok Jespersen hevur tilriggað allan dagin.
Frá Jógvani Weihe hevur hann fingið eplasekkir úr hessian, sum hann og sonur Erik hava vundið um stokkar, tvey ganga tvey, sum teir siga, og so dyppað alt í dieselolju.
Hvørt húsarhaldið í Tórsbyrgi fær so ein kyndil og eftir at fest er í, ganga øll runt økið.
Byrjað og endað verður við bálið handan hitamiðstøðina mitt í Tórsbyrgi.
Eftir rundferðina verður tjóðsangurin sungin og kyndlarnir verða kastaðir á bálið.
So er midnátt og øll ynskja hvør øðrum gott nýggjár við heilsanum, sjampanju og ræstari súpan.


text:
Námsætlanin fyri støddfrøði á B stigi til tøknibreyt og tilfeingisbreyt
1. Samleiki
Støddfrøðin er ein partur av okkara heimsumfatandi mentanararvi. Menniskjað hevur til allar tíðir roynt at ment støddfrøðina fyri at granska alheimin, fyri at skipa sínar royndir og fyri at lýsa og skilja samband í náttúruni og í samfelagnum. Ein annar íblástur til at menna støddfrøðina er gleðin við sjálvari støddfrøðini. Støddfrøðin nemur við mong týðandi samfelagsøki, so sum læknavísindi, búskaparfrøði, tøkni, samskifti, orkuumsiting og byggivirksemi. Tað merkir, at hollur førleiki í støddfrøði er ein fortreyt fyri, at samfelagið mennist. Eitt virkið fólkaræði krevur, at borgararnir kunnu seta seg inn í, skilja og kritiskt meta um rúgvismikla kunning, hagfrøðiligar greiningar og fíggjarligar forsagnir. Við hesum í huga er støddfrøðiligur førleiki neyðugur, skulu vit kunna skilja og ávirka mannagongdir í samfelagnum.
Til tann støddfrøðiliga førleikan hoyrir eisini at loysa uppgávur. Tað er at lýsa og umskapa ein trupulleika til eina støddfrøðiliga uppgávu, loysa hana og meta um týdningin av henni. Í støddfrøðini nýtir ein bæði hjálpartól og tøknitól. Førleikin í støddfrøðini er eitt týdningarmikið amboð, og fakið kann vera grundarlag fyri víðari útbúgving og verða partur av yrkis- og frítíðarlívinum. Støddfrøðin er eisini grundarlag undir týdningarmiklum pørtum av okkara mentanararvi og fyri menning av skilvísari hugsan. Á henda hátt hevur fakið ein høvuðsleiklut í almennari mentan, tí tað ávirkar samleika, hugsanarhátt og sjálvsfatan.
2. Endamál
Lærugreinin støddfrøði er við til at menna tann støddfrøðiliga førleika, sum samfelagið og tann einstaki krevja. Fyri at røkka hesum førleika mugu næmingarnir bæði arbeiða verkliga og ástøðiliga. Upplæringin skiftir ímillum kanningar, spæl, hugflog og at loysa uppgávur og ítøkiliga rokning. Í tøkni og sniðgeving og í gerandisdegnum annars er støddfrøðin eitt amboð. Í støddfrøðini í skúlanum verður arbeitt við meginhugtøk, hættir og sambondini teirra millum.
Berast má so í bandi, at undirvísingin eggjar næminginum til at menna sínar royndir í fakinum og hugburð sín til støddfrøði, samstundis sum undirvísingin skal geva honum hollan, fakligan førleika, so at góðir lunnar verða lagdir undir lívlanga læring.
3. Stig og tímatal
Undirvísingin í støddfrøði á B stigi fevnir um samanlagt 285 klokkutímar í 2 ár.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til munnliga próvtøku í verkætlanarfrágreiðingini.
Kjarnaøki
Kjarnaøkini í støddfrøði á B stigi fevna um hesi evni og øki:
- Stigskipanina fyri roknihættir, stytting, reglur fyri potensar og røtur, at loysa líkningar, bæði analýtiskt, grafisk og við kunningartøkni
- Grundleggjandi klassiska geometri og trigonometri: lutfaldsrokning í einsskapaðum tríkantum, rættvinklaða tríkantin, tilvildarliga tríkantin, arealrokning av flatum, rúmd og yvirflatavídd av rúmligum skapum
- Analýtiska plangeometri, harímillum einfaldar analýtiskar roknihættir
- Geometriska og analýtiska vektorrokning í flatanum, herundir projektión, frástøða og vinklar
- Funktiónshugtakið; eyðkendar eginleikar við hesum funktiónum: polynom, potensfunktiónir og samansetingar av hesum; eksponential- og logaritmufunktiónir
- Ásetan av forskrift, herundir regressión og at brúka funktiónir at gera modell at loysa ítøkiligar tøknifrøðiligar ella náttúrufrøðiligar uppgávur
- Hugtøkini kontinuitetur og differentiabilitetur og definitión og tulking av differentialkvotienti; sambandið millum differentialkvotient og montoniviðurskifi, ekstrema og optimering
- At finna avleiddu funktiónina fyri oman fyri nevndu funktiónssløg og roknireglur fyri at differentiera sum, differens og funktión, faldað við konstanti
- At finna stamfunktión fyri oman fyri nevndu funktiónssløg og at brúka integralrokning til at finna vídd; roknireglur fyri at integrera summ, differens og funktión, faldað við konstanti
- Roknitøknilig amboð, so sum grafroknari.
Verkætlanir
Fleiri smærri verkætlanir verða gjørdar, og síðst á 2. ári ger næmingurin eina verkætlan, sum er ein próvtøkuverkætlan, ið verður gjørd sambært reglum frá Mentamálaráðnum. Verkætlanirnar skulu til samans fevna um so stóran part av kjarnaøkjunum sum gjørligt, umframt partar av ískoytisøkinum.
Ískoytisøki
Kjarnaøkið er ikki nóg mikið fyri at næmingurin røkkur teimum fakligu málunum í lærugreinini. Ískoytisøkið skal í vavi svara til 20% av lestrartíðini og skal veljast soleiðis
- at næmingurin víðkar støddfrøðiliga sjónarringin við at læra um onnur funktiónssløg, onnur støddfrøðilig øki ella lærir neyvari um støddfrøðiligan hugsanarhátt
- at næmingurin arbeiðir djúpri við einum evni
- at næmingurin mennir sína fatan av, at støddfrøði kann verða nýtt í tvørfakligum samanhangi, til dømis í tvørfakligum samstarvi við aðrar lærugreinar
- at næmingurin fær høvi at arbeiða sjálvstøðugt.
5. Førleikamál
Í støddfrøði eru førleikamálini býtt sundur í støðisførleikar og fakligar førleikar.
Støðisførleikar
Støðisførleikar ganga aftur í førleikamálunum, har teir virka fyri at menna fakliga førleikan og eru ein partur av honum. Í støddfrøði skilja vit støðisførleikar soleiðis:
At megna at orða seg munnliga í støddfrøði er at gera sær eina hugsan, seta spurningar, próvføra og greiða frá eini hugsan grundaða á støddfrøði. Tað hevur m.a. við sær at skula samrøða og samskifta um hugskot og viðgera spurningar og hugsandi loysnir saman við øðrum.
At megna at orða seg skrivliga í støddfrøði er at loysa eina uppgávu við støddfrøði, lýsa og greiða frá eini hugsan og orða viðrakingar og hugskot. At gera tekningar, skitsur, skap, talvur og ritmyndir. Eisini førleikin at nýta støddfrøðilig tekn og formligt mál í fakinum er ein støðisførleiki í støddfrøði.
At megna at lesa í støddfrøði er at tulka og gagnnýta tekstir við støddfrøðiligum innihaldi og við innihaldi úr gerandis- og arbeiðslívi. Í tekstunum kunnu vera støddfrøðiligar orðingar, ritmyndir, talvur, tekn, formlar og skilvís hugsan.
At duga at rokna er ein týdningarmikil støðisførleiki í støddfrøðifakinum. Tað snýr seg um at loysa uppgávur og gera kanningar við støði í praktiskum gerandisstøðum og í støddfrøðiligum greiðslumálum. Fyri at megna hetta, er umráðandi at kenna og verða førur fyri at nýta roknihættirnar, megna at nýta fjølbroyttar mannagongdir, ætla um og meta um, hvørt svarið er á góðari leið.
At megna at nýta talgild amboð í støddfrøði er at nýta hesi amboð til spæl, kanning, avmyndan og framløgu. Tað snýr seg um at kenna og meta um talgild amboð til uppgávuloysn, simulering og myndan. Harafturat er týdningarmikið at finna upplýsingar, greina, viðgera og leggja fram dátur við hóskandi hjálparamboðum, og vera vandin við keldur, greiningar og úrslit. Lummaroknari og telda eru natúrlig amboð í undirvísingini í støddfrøði. Vegleitt verður so hvørt, sum brúk er fyri tí.
Almennir støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg um at virða tær grundleggjandi reglur, ið náttúran og tað náttúruskapta umhvørvið hava at laga seg eftir. Undirvísingin leggur dent á, at næmingurin skilur tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað náttúrutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á, eins og hann skal hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
Førleikin at samskifta snýr seg um førleikan at bera fram sína hugsan og sína vitan munnliga og skrivliga og at lesa. Lærugreinin støddfrøði hevur ein týðandi leiklut í at menna førleika næmingsins at samskifta um vísindi. At samskifta um vísindi snýr seg eisini um at rokna og at nýta tøknilig amboð, ið tæna samskiftinum millum manna sum heild.
Næmingurin dugir at orða seg bæði munnliga og skrivliga, tá ið tað snýr seg um at nýta faklig hugtøk í sambandi við støddfrøðilig viðurskifti, t.d. egnar eygleiðingar bæði í gerandisdegnum og í royndarvirksemi. Næmingurin evnar at orða spurningar og at seta fram tilhugsanir, sum kunnu verða kannaðar, próvføra og skifta orð um hetta. Næmingurin skal tí vera við í samrøðum, samskifta um hugskot og tosa um spurningar og hugsandi loysnir við onnur.
Førleikin at bera fram hugsanir sínar munnliga og skrivliga verður mentur við miðvíst at arbeiða við og venja í ymiskum samskiftisstøðum. Í lærugreinini skal næmingurin frá fyrsta degi verða vandur við at tala, skifta orð, lýða á, próvføra og bera fram egnar metingar. Ein týðandi støðisførleiki er at duga at seta spurningar og hypotesur, eftirkanna hesi við sjálv at fyrireika mannagongdir og at velja neyðug amboð. At eftirmeta royndarúrslit og greiða frá teimum er somuleiðis ein týðandi støðisførleiki
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot; at lesa er at skyna á og tulka. Í lærugreinini skal næmingurin tí frá fyrsta degi verða vandur við at lesa fakligar tekstir og at gera grein fyri sínum eygleiðingum og viðrakingum á skrift. Førleikin at lesa er ikki bert at lesa fakligan tekst, men eisini myndlar og nýtsluleiðbeiningar, umframt at finna og savna inn dátur og greina hesar.
Næmingurin dugir at lesa og skilur vegleiðingar, talvur, farmyndir, farstrikur, myndlar og ímyndir. Ein annar partur av støðisførleikanum er at kunna seta seg inn í nýggj øki í lærugreinini m.a. við hjálp úr øðrum bókum, tíðarritum og av internetinum.
At kanna
At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna er av alstórum týdningi í støddfrøði og snýr seg um at eggja forvitni næmingsins og stimbra hug og dirvi hansara til at seta spurningar og royna, umframt at leita sær ráð og vitan um støddfrøðilig viðurskifti. Næmingurin skal gera royndir og læra at leita upp og ogna sær viðkomandi vitan og kunnleika í bókmentum, handbókum, tíðarritum, á bókasavni og á internetinum. Við dømum og venjingum skal næmingurin læra at nýta vísindaliga framferðarháttin og at handfara keldutilfar á sakligan, siðiligan og munadyggan hátt.
Førleikin at kanna snýr seg harumframt um at duga at nýta tey hjálparamboð og teir arbeiðshættir, ið hoyra lærugreinini til og tað, sum arbeitt verður við. Við dømum og venjingum skal næmingurin læra at nýta amboðini rætt.
At skapa
At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt umframt at menna síni hugskot, og hann skal kenna seg at hava ein virknan lut í egnari menning og læring.
Førleikin at skapa snýr seg eisini um, at næmingurin gerst tilvitaður um og lítur á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu náttúruvísindini hava verið við til at broytt náttúru, lívsáskoðan, mentan og samfeløg. Næmingurin skal læra, at royndir og frágreiðingar støddfrøðilig viðurskifti eru ein partur av skapandi tilgongdini, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið. Við at arbeiða við og nýta myndlar lærir næmingurin at meta um dygdina í avrikum hjá sær sjálvum og øðrum.
Fakligir førleikar
Við støði í teimum lýstu kjarnaøkjunum dugir næmingurin
- at vísa á støddfrøðiligan hugsanarhátt og sjálvstøðugt at orða støddfrøðiligar loysnir og gera einføld prógv
- at skifta ímillum teir ymisku leiklutirnar, ið eru og kunnu vera knýttir at einum støddfrøðiligum hugtaki
- at orða og loysa støddfrøðilig ivamál, bæði ástøðiliga og í verki
- at greina verklig ivamál, serstakliga innan tøkni, tøknifrøði og náttúruvísindi
- at seta upp støddfrøðiligar framferðarhættir við atliti at einum ávísum spurningi, loysa trupulleikar, umframt skjalfesta og tulka loysnina í verki, harímillum at greiða frá avmarkingunum í framferðarháttinum, og vísa á, hvar loysnin er galdandi
- at brúka viðkomandi støddfrøðilig hjálparamboð, harímillum kt-amboð og ymisk støddfrøðilig forrit til framvísing og at fremja kanningar, sum eru við til at menna fatanina av støddfrøðiligum hugtøkum, og til skjalfesting
- at nýta kt til útrokningar og til at kanna úttrykk, sum eru beinleiðis knýtt at førleikamálunum í lærugreinini
- at nýta støddfrøðiligt teknmál og samstundis evna at skifta til tað dagliga skrivaða ella tosaða málið.
6. Eftirmeting og próvtøka
Eftirmetingar
Einstaki næmingurin skal ávegis og javnan í undirvísingargongdini eftirmetast við støði í fakliga avrikinum í lærugreinini, so næmingurin fær eina greiða meting av fakligu støðuni hjá sær í mun til ásettu málini, og hvat hann skal arbeiða við, um málini ikki eru rokkin. Talan er um bæði munnliga og skrivliga eftirmeting.
Eftirmetingin verður fastløgd í mun til førleikarnar hjá næminginum, sum er viðmerkt undir teimum fakligu málunum.
Eftirmetingin verður grundað á:
- skrivligar forroyndir og royndir
- skrivligar uppgávur
- verkætlanarfrágreiðing
- munnliga framløgu
- virkna luttøku í undirvísingini.
Úrtøkan hjá næminginum skal javnan eftirmetast. Hetta gevur partvís støði fyri eini greiðari meting av, hvussu tann einstaki næmingurin skal vegleiðast frameftir í arbeiðinum við at náa tey fakligu málini og við møguleika fyri at rætta uppá tað í undirvísingini.
Eftirmetingin skal skjalfestast.
Próvtøkuhættir
Próvtøkan er skrivlig við einari munnligari framløgu, sum tekur støði í verkætlanarfrágreiðingini. Verkætlanin verður gjørd eftir einum evni, sum Mentamálaráðið hevur tilnevnt.
Beint aftan á at verkætlanartíðin hjá næmingunum er liðug, sendir skúlin eitt eintak av verkætlanarfrágreiðingini til próvdómaran. Próvhoyrari og próvdómari tosa saman áðrenn próvtøkuna, um hvønn part í verkætlanini próvtakarin skal greiða frá.
Fyrireikingartíðin er 30 minuttir og próvhoyringin er 30 minuttir, íroknað flytan av næmingum, lutakasti og próvdøming.
Próvtakarin fær ein ókendan spurning við lutakasti. Spurningurin hevur uppruna í einum av verkætlanunum frá undirvísingini.
Próvtøkan inniheldur partvís svari av próvtøkuspurninginum og partvís framløguni av tí spurninginum, sum próvhoyrari og próvdómari vóru samdir um at geva út frá próvtøkuverkætlanarfrágreiðingini. Hesin seinasti parturin av próvtøkuni má hægst vara helvtina av próvtøkutíðuni.
Spurningurin við lutakasti kann brúkast tvær ferðir til hvønn próvtøkubólk. Møguligt fylgiskjal kann brúkast fleiri ferðir, alt eftir ynski frá próvhoyrara.
Sjálv uppgávuorðingin til próvtøkuverkætlanina saman við próvtøkuspurningunum verður send til próvdómaran í góðari tíð áðrenn próvtøkuna.
Givið verður eitt próvtal við støði í einari heildarmeting av verkætlanini og tí munnligu framløguni, harímillum svarinum frá tí drignu uppgávuni.
Dømingargrundarlag
Í sambandi við metingina av próvtali sum heild, verður dentur lagdur á, í hvønn mun próvtakarin hevur rokkið fakligu førleikamálunum í lærugreinini.
Í frágreiðingini til próvtøkuverkætlanina verður serligur dentur lagdur á evnini hjá próvtakaranum at:
- nýta støddfrøðilig ástøði og háttaløg til at loysa ástøðilig og verklig evni
- nýta støddfrøðilig háttaløg til at loysa uppgávur við útgangsstøði í ástøðiligum og verkligum viðurskiftum
- seta upp og viðgera støddfrøðiligar roknihættir, og at meta um úrslitið aftaná
- skriva upp og byggja upp eitt greitt støddfrøðiligt skjal
- nýta týðandi hjálparamboð til útrokningar og skjalprógvan
- skilja munin á teimum ymisku skjalprógvanunum í einum støddfrøðiligum hugtaki
- orða seg og skifta ímillum tað støddfrøðiliga teknmálið og tað dagliga skrivaða málið.
Í tí munnligu framløguni verður serligur dentur lagdur á próvtakarans evni til at:
- vísa yvirlit
- greiða frá støddfrøðiligu tankagongdini og at gera einføld støddfrøðilig hugsanarúrslit
- skilja mun á teimum ymisku skjalprógvanunum í einum støddfrøðiligum hugtaki
- orða seg og skifta ímillum tað støddfrøðiliga teknmálið og dagligt talumál
- vísa sín ognarlut í verkætlanarfrágreiðingini.
Próvtalslýsingar
B-stig munnlig próvtøka
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Arbeiði við støddfrøðini skal skipast sum eitt skifti millum ástøði og nýtslu og hava sítt upprunastøði í orðingum til trupulleikar í teimum tøkniligu, tøknifrøðiligu og náttúrvísindaligu fakunum.
Við nýtslu av teimum deduktivu og induktivu undirvísingarháttunum arbeiðir næmingurin við tí ástøði, sum verður nýtt til veruligar loysnir av einum kendum gerandisligum trupulleika. Næmingurin skal við støddfrøðiligum arbeiði uppliva, at ein royndartilgongd til fakið styrkir fatanina av tí ástøðiliga evninum.
Somuleiðis skal næmingurin arbeiða við einføldum prógvum og av hesum koma at kenna til støddfrøðiliga deduktión.
Fyri at styrkja um fatanina av støddfrøðiligu hugtøkunum skal í undirvísingini arbeiðast við menning og viðlíkahaldi av teimum grundleggjandi handfaringunum í neyðugum vavi.
Við at økja um sjálvstøði og við at arbeiða við pørtum av evninum við ymiskum serstøkum háttum, økir næmingurin um sín førleika við vitan og royndum.
Næmingurin skal skilja støddfrøðina sum eina lærugrein, sum kann nýtast til at loysa trupulleikar í øðrum lærugreinum. Her verður hugsað um handaligar trupulleikar frá tøknilærugreinini og teimum náttúruvísindaligu lærugreinunum. Við leiðandi arbeiðsháttum og við amboðum frá støddfrøðini skal næmingurin arbeiða við at greina, seta upp loysnir og meta um úrslit, bæði í støddfrøði og í hinum nevndu lærugreinunum.
Arbeiðshættir
Arbeitt verður við verksligum trupulleikum, har støddfrøðin verður brúkt sum eitt amboð til at greina og loysa hesar trupulleikar. Undirvísingin er bæði evnisstýrd og verkætlanarstýrd, og næmingurin skal hava møguleika at arbeiða bæði sjálvstøðugt og í bólki. Verkætlanaruppgávurnar og arbeiði við teimum verður lagt til rættis so at tað fremur stigvøkstur, og so at næmingurin fær størri møguleikar at vísa yvirlit og at stýra sjálvur.
Undirvísingin verður løgd til rættis, so at næmingurin munnliga leggur høvuðspartar av evninum fram við denti á ta støddfrøðiligu tankagongdina, einføld hugsanarúrslit, við einum skifti ímillum ymiskar framløgur av tí støddfrøgiliga málinum.
Næmingurin arbeiðir eisini við tí skrivligu støddini av lærugreinini, har dentur verður lagdur á tað støddfrøðiliga málið og ta náttúrligu nýtsluna av ymiskum hjálparamboðum. Umráðandi er, at næmingurin skjalprógvar arbeiði, sum hann hevur gjørt.
Skrivligt arbeiði
Endamálið við tí skrivliga arbeiðinum er:
- at arbeiða við støddfrøðiligum trupulleikum og harvið geva næminginum eina greiða fatan av evninum
- at venja skrivligt skifti, harímillum nýtslu av røttum støddfrøðiligum máli og teknum
- at geva næminginum møguleika at skjalprógva sín støddfrøðiliga førleika
- at geva læraranum grundarlag at eftirmeta støðuna hjá næminginum og at næmingurin sjálvur kann meta um sína egnu støðu í lærugreinini
- at venja samskipan og geva møguleika fyri yvirliti.
Uppgávurnar kunnu orðast sum royndir, bólkauppgávur ella einstaklingauppgávur.
Í sambandi við orðingina av uppgávuni kann verða lagt uppfyri, at uppgávan kann latast inn í fleiri umførum við denti løgdum eftir teimum ymisku sjónarmiðunum í uppgávuni.
Harafturat ger næmingurin eitt ávíst tal av verkætlanum, sum samanlagt fevna um høvuðsumráðið í kjarnaøkjunum og í ískoytisøkinum. Verkætlanirnar eru størri opnar uppgávur, har næmingurin sjálvur skal taka støðu til partar av fortreytunum og møguligum innihaldi í verkætlanini.
At enda gera næmingarnir eina serstaka kt-grundaða verkætlan til verkætlanarroyndina í lærugreinini. Settir verða 12 tímar av til ráðgeving, vegleiðing og undirvísing. Verkætlanarfrágreiðingin er grundarlagið undir tí endaliga støðumetinum ella próvtalinum.
Kunningartøkni
Næmingurin arbeiðir við CAS-amboðum og øðrum forritum til støddfrøði, so at hann verður kunnugur við orðalagið, málið og nýtsluna av í minsta lagi einum forriti til støddfrøði.
Sum tíðin líður, kann nýtslan av kt-amboðum verða økt og m.a. brúkast til at gera:
- myndlar (modellering)
- sýning (visualisering)
- rúmlærukanning
- endurútrokningar
- symbolskar útrokningar
- numeriskar útrokningar
- skjalprógvan og framløgu av úrslitinum.
Samstarv við aðrar lærugreinar
Lærugreinin fevnir um tey almennu krøvini um samstarv millum lærugreinar, millum annað við stuli frá lestrarumráðnum. Samarbeiði við aðrar lærugreinar í lestrartíðini, harímillum serstakliga lærugreinina tøknifrøði og tær náttúruvísindaligu lærugreinarnar, hevur stóran týdning.
Vitan og førleiki frá øðrum lærugreinum verður tikin við, so at støddfrøðin verður lýst frá fleiri liðum í einum tøkniligum/tøknifrøðiligum samanhangi.


text:
Tað eru nú fýra ár síðani, at grannskoðanarfyritøkurnar NOTA og INPACT kastaðu saman í eina fyritøku, sum fekk heitið Januar.
Til tess at fáa samanleggingina at ganga so væl og smidliga sum gjørligt og til tess at samskipa uppgávurnar, sum nú skuldu loysast undir sama taki, hevur nýggja fyritøkan síðani havt tveir stjórar - ein frá hvørjari av gomlu fyritøkunum.
Nú eru tær tillagingar, sum krevjast av eini slíkari samanlegging, komnar á mál.
Starvsfólkatalið, sum í 2012 var 42 í báðum fyritøkunum, er nú 34 - og tey hoyra ikki longur til "gamla NOTA" ella "gamla INPACT". Øll hoyra til JANUAR - og øll byrjaðu í november í tí nýggja, stásiliga bygninginum á Óðinshædd.
Nú allar tillagingarnar í sambandi við ”samanleggingina” eru komnar upp á pláss, er tíðin komin til at umskipa leiðsluna, so hon eisini verður lagað til veruligu støðuna.
Eftir uppskoti frá nevndini samtykti aðalfundurin at velja Hans Laksá í nevndina sum 5. nevndarlim.
Fyri at fáa ein smidligari bygnað heldur nevndin, at JANUAR framyvir bert hevur fyri neyðini at hava ein stjóra. Nevndin hevur avgjørt, at Jógvan Amonsson verður stjóri felagsins.
Við tí tætta samstarvinum, sum er millum stjórn og nevnd, fara hvørki starvsfólk, viðskiftafólk ella samstarvsfelagar at merkja nakað til umskipanina.


text:
“Ja til hjúnabandið” er felagskapur, sum hevur verið sjónligur í sambandi við ætlanina at broyta hjúnabandslógina. Snar hevur spurt talsmannin, Arna Zachariassen, hvør felagsskapurin er, hvat hann stendur fyri, og hví tey eru farin undir hetta átak beint nú. Í føvninginum hevur Arni sonin Hákun.
LGBT er felagsskapur, sum hevur verið sjónligur í kjaki og tiltøkum, millum annað undan ólavsøku. Snar hevur spurt talsmannin, Eiler Fagraklett, hvør felagsskapurin er, hvussu er hann skipaður, um útlendsk sambond og hvat endamálið er.
Uppgávur:
1. Berið báðar felagsskapirnar saman. Hvørjir eru málbólkarnir? Hvør er søgan hjá felagsskapunum? Eru orð, sjónarmið og vendingar, ið víkja frá og kundu bent á, at felagsskapirnir greitt venda sær til ymsar bólkar í samfelagnum? Skrivið orðini og vendingarnar niður og gerið eina endaliga sammeting.
2. Lurtið eftir Hallberu Fríðu West tá hon greiðir frá um lobbyismu. Takið støðu til, um báðir felagsskapirnir, Ja til hjúnabandið og LGBT, eru lobbyistar.
3. Nær eru lobbyistar góðir, og nær eru teir ringir?
4. Kunnu politikarar sjálvir átaka sær leiklutin sum lobbyistar á tingsins røðarapalli?


text:
Richard Florida, professari í Regionaløkonomi, gav í 2002 út bókina “Skapandi Stættin”. Í bókini vísir hann á, at ein partur av arbeiðsmegini í býum í USA dagliga arbeiðir við at hugsa nýtt og finna uppá loysnir. Florida nevnir hendan bólkin fyri “skapandi stættin”. Við í skapandi stættina telur Florida arbeiðsmegi innan tøkniliga øki (t.d. granskarar, verkfrøðingar og arkitektar), listarliga øki (t.d. tónleikarar, instruktørar ella sniðgevar) og sosiala øki (t.d. leiðarar, íverksetarar og ráðgevarar).
Hvar endaðu tey øll? Samandráttur av kanning millum tey sum hava tikið miðnám í Suðuroynni 1976-2006. Granskingardepilin fyri Samfelagsmenning 2009, arbeiðsrit 24, Dennis Holm. Kanningin varð gjørd um ársskifti 2008/9. Les alla kanningina her.


text:
november - Dánjal Petur Hansen (Piddi) úr Saltangará varð eftirlýstur av løgregluni, og síðan varð staðfest, at hann var blivin myrdur. Líkið varð tó ikki funnið tá. Ein kroati varð varðhaldsfongslaður og seinni dømdur sekur. Næstan trý ár seinni, hin 31. august 2014, fann ein frítíðarkavari eina beinagrind av einum mennskja niðri á havbotninum útfyri Ljósá á 22 metra dýpi og 150 metrar úr landi. Nýggju dagar seinni, eftir at tekniskar kanningar vóru gjørdar varð kunngjørt, at talan varð um líkið av Dánjal Petur Hansen.
24. november - Ódnin Berit herjaði í Føroyum og í øðrum londum. Ódnin førdi til stórar skaðar kring alt landið, serliga í Suðuroynni. Trý hús á Tvøroyri mistu alla yvirtromina, eitt av teimum var eldrasambýlið. Tey gomlu vóru førd úr húsinum stutt áðrenn yvirtromin varð skrødd omanav av ódnini.
31. juli - Pál Joensen svam finaluna í 1500 m frí í HM í svimjing 2011 í Shanghai og gjørdist nummar fýra við tíðini 14:46,33, bert 0,67 sekund frá bronsu heiðursmerki. Hann betraði harvið norðurlendska metið frá degnum fyri við 10 sekundum og betraði eisini um kvalifikatiónstíðina til Summar-OL 2012.


text:
Barnafrádráttur
Fyri hvørt barnið undir 18 ár, ið tú hevur foreldramyndugleika yvir, verður latin ein frádráttur í lands- og kommunuskattinum.
Barnafrádrátturin er kr. 8000 í 2017 í Tórshavnar kommunu. Hetta eru knappar 2000 krónur meira enn miðal barnafrádrátturin í føroyskum kommunum. Barnafrádrátturin í landsskattinum er kr. 6500 í 2017 fyri hvørt barnið oman fyri 7 ár. Barnafrádrátturin hjá landinum fyri børn 0-6 ár er 9.200 kr um árið.
Dømi 1: Hevur tú foreldramyndugleika yvir einum barni, sum er 10 ár, og býrt tú í Tórshavnar kommunu, er samlaði frádrátturin kr. 14.500 um árið.
Dømi 2: Hevur tú foreldramyndugleika yvir einum barni, sum er 4 ár, og býrt tú í Tórshavnar kommunu, er samlaði frádrátturin kr. 17.200 um árið.
Frádrátturin er ymiskur alt eftir, hvørjari kommunu tú býrt í. Tórshavnar kommuna hevur millum hægstu barnafrádráttir í landinum.
Foreldur, ið eru gift, kunnu velja, hvør teirra skal hava frádráttin. Eru foreldrini ikki gift, fær mamman barnafrádráttin.


text:
Sigrid var fødd og uppvaksin í Havn. Mamma hennara var Maria Hansdatter, sum yrkti fleiri tættir m.a. ein um systkinabarn Sigrid, Billu Hansen. Pápin var H.N. Jacobsen, bókahandlari. Hon giftist í 1891 og átti 4 børn. Sigrid leikti í báðum teimum fyrstu føroysku leiksýningunum 1889, í Veðurføstum sum Súsanna Helena Patursson skrivaði, og Gunnari havreka eftir Rasmus Effersøe. Hon skrivaði sjálv leikin Jákup á Møn eftir táttinum hjá Nólsoyar Páll, og hann var fyrstu ferð á palli í 1890. Hon ikki bert dramatiseraði táttin, hon nýyrkti ørindini um fríggjarabúnan hjá Jákupi, og hugburðurin er broyttur. Sigrid var uppií, tá ið skipað varð fyri fyrstu barnaansingini í Havn í 1892, hon var limur í fyrstu nevnd Føringafelags, og hon stóð fyri bókahandlinum, eftir at faðirin doyði, til hon sjálv fekk børn. Í minningarorðum um hana í Dimmalætting (nr. 88, 1927) stóð, at „Hon var av góðari gamlari føroyskari slekt (...) var trúgv móti øllum góðum gomlum, íðin og arbeiðssom. Hon var hátt mentað kvinna, hugstór og hjartagóð"
Skaldskapur:
Jákup á Møn (leikrit), Tórsh. 1903.
Bókmentir:
Malan Simonsen Kvinnurøddir, Tórsh. 1985, bls. 33 og 44.
Úr: Malan Simonsen (nú Marnersdóttir): Bylgjurnar leika í trá. Føroya Skúlabókagrunnur. Tórshavn 1992.


text:
"Faroe Islands in figures 2017"
er ein lítil bóklingur á 40 síðum í A6-stødd.
Í Faroe Islands in figures, ið bert er á enskum, ber til at fáa tey týdningarmestu hagtølini um føroyska samfelagið í talvum og grafiskum myndum.
Útgávan er vælegnað bæði at lata útlendingum, sum vitja hendanvegin, og hjá fyritøkum, stovnum o.ø. at hava við sær, tá farið verður uttanlands.
Her eru hagtøl um landafrøðina, veðrið, íbúgvaviðurskifti, arbeiðsmarknað, vinnu, mentan, útbúgving, samskifti, samhandil, búskap o.a. Eitt yvirlit er eisini við lyklatølum fyri øll Norðanlond.
Pappírsútgávan kann fáast á Hagstovuni og kunningarstovunum kring landið.
Bóklingurin kann her síggjast í PDF-formati við at trýsta á myndina.